Ope brief aan Lukas Swart | Vaandel Uitgewers\nSwart verwys na my as een van die ‘depressieleiers’ wat “paniek saai en glad nie bydra tot enige voordeel van ons land nie”. Ek behandel sy aantygings puntsgewys:\n1) “Die depressieleiers se vrese is gebaseer op vertolkings van Siener van Rensburg se visioene wat gedoen is deur Siener Snyman.\nMy kommentaar: Nêrens in enige van my boeke of geskrifte oor die Boereprofeet het ek ooit te kenne gegee of probeer voorgee dat ek ‘n ‘siener’ is nie. Ek het van die begin af slegs één doel voor oë gehad en dit was om Siener van Rensburg se gesigte aan ons volk bekend te maak — mý volk vir wie ek omgee en liefhet.\nMy ontdekking van Siener van Rensburg se visioene in 1990 het gebeur op ‘n tydstip toe ons volk voor die grootste krisis in sy geskiedenis gestaan het. Nelson Mandela en sy medekommunistiese trawante is vrygelaat; ‘n vrye algemene verkiesing het op 27 April plaasgevind; en oor die ganse wêreld het ‘n gejubel opgegaan, want ‘n swart regering met messias Mandela aan die hoof, sou nou die finale spyker in die haatlike wit apartheidsregime se doodskis kon slaan.\nMaar juis toe kom Siener van Rensburg se visioene aan die lig, en vertel hy weer vir ons ‘n ou-ou verhaal; ‘n verhaal wat ook uit die pen van Moses gekom het: “As jy nie luister na die stem van die Almagtige nie … dan sal al hierdie vloeke oor jou kom en jou inhaal.”\nSiener se boodskap aan sy volk het Moses se woorde beaam — want hulle het nie meer na die stem van hul Skepper geluister nie, maar verkies om na FW, Pik Botha, Roelf Meyer, Johan Heyns en Tutu se stem te luister.\nEn byna oornag is al hierdie vloeke oor ons losgelaat is:\nOns was vervloek in die stad, en vervloek in die veld; die hemel bo ons hoof het koper geword, en die aarde onder ons soos yster; die reën van ons land was tot poeier en stof gemaak; voor ons vyande is ons verslaan; op een pad het ons teen hulle uitgetrek, maar op sewe paaie voor hulle uitgevlug.\nOns het ons met ‘n vrou verloof, maar ‘n ander man het haar geskend; ‘n huis het ons gebou, maar daarin nie gewoon nie; ‘n wingerd geplant, maar dit nie in gebruik neem nie. Ons beeste is voor ons oë geslag, maar ons het nie daarvan geëet nie; ons kleinvee is aan ons vyande gegee sonder dat daar vir ons ‘n helper was.\nOns seuns en ons dogters is aan ‘n ander volk gegee, terwyl ons oë dit sien en die hele dag na hulle smag sonder dat ons daar iets aan kon doen.\nDie vreemdelinge wat by ons is, het al hoër en hoër oor ons opgeklim; en ons het al laer en laer afgesak.\nHulle was nou die kop en ons die stert. Hulle het baas geword en ons klaas…\nOok het hulle ons in benoudheid gebring in al ons poorte, sodat min van ons oorgebly het. Ons lewe het aan ‘n draadjie gehang, en ons skrik nag en dag en is van ons lewe nie seker nie.\nJa, dit alles het ook die Siener aan ons vertel; maar ons wou hom nie glo nie, net soos Israel Moses ook nie wou glo nie.\nMaar net soos Moses het Siener ook ‘n bemoedigende boodskap vir sy volk gehad: “As julle na die stem van julle Vader luister, dan sal Hy hierdie seëninge oor julle bring: Hy sal weer vir julle ‘n Vader wees en julle sy volk; Hy sal julle vertroos en julle pad verlig; Hy sal aan julle teruggee die land oorkant die riviere van Kus; ook die drie Republieke en die Vierkleur sal weer oor julle gehys word.\nHiérdie boodskap het net ‘n klein oorblyfsel van sy volk vasgegryp en aan die hart gedruk, want hulle het ‘gewéét van Wié dit kom…\nSiener het ook gesê vir dié wat wéét, sal dit nie so erg wees nie, en ek wou hê hulle moes wéét, daarom het ek die inligting aan hulle oorgedra; en vandag wéét hulle wat Lukas Swart en vele ander nie wil weet nie!\nKapt. Niewenhuizen se visioene\n2) Lukas Swart sê: “Siener Snyman wat ook doelbewus die visioene wat neergeskryf is deur kapt. Kerneels Niewenhuizen van Siener van Rensburg nié in sy boeke noem nie, want dit weerspreek sy vertolkings, het sy vertolkings gebaseer op politieke ideale vir ons land.”\nMy kommentaar: Indien Lukas Swart ‘n man van eer was, sou hy hom darem seker eers van sy feite vergewis het vóórdat hy ‘n medevolksgenoot van onwaarhede beskuldig! Ek het die 248 opgetekende visioene van kapt. Niewenhuizen eers kort na die verskyning van Stem van ‘n profeet (1993) via prof. AWG Raath ontvang en dit toe volledig in 1995 in die eerste hersiene uitgawe (Boodskapper van God) opgeneem (sien bladsye 297-221). Sedertdien verskyn dit nog in elke herdruk. Terloops, ook Siener se gesig van die doodskis wat in die grond afsak, en waaroor Swart gal braak, kom uit kapt. Niewenhuizen se aantekeninge.\nSy opmerking oor my “politieke ideale vir ons land”, suig hy uit sy duim. Ek het hoegenaamd geen, maar géén politieke aspirasies nie! Ná die 1992 referendum het ek nog aan GEEN verkiesing deelgeneem nie. Siener het ook gewaarsku dat politiek die volk verdeel en dat ons NOOIT OOIT weer by die stembus ons vryheid sal kry nie, maar deur ‘n staatsgreep. My strewe is ‘n teokratiese bestel waarin ons bo alles die Enige, Waaragtige en Almagtige Outeur van die Bybel sal dien en sy Naam sal eer en verheerlik.\n3) Lukas Swart sê: “Die Bybel vertel vir ons dat ‘n profeet se woord getoets moet word en dan moet ons besluit, is Siener Snyman regtig ‘n profeet? Ons vergelyk die glaskas waarin Mandela moes gelê het, die reën wat só sou reën dat die modder in die graf inloop, die vlamme wat uit die graf sou kom, die aggressie wat direk daarna sou gevolg het, en al hierdie goedjies wat hy gepraat het, nie een van hulle het waar geword nie. So, met ander woorde, Siener Snyman is dan ‘n vals profeet wat Siener van Rensburg se visioene gebruik om sy vals woorde en vals projeksies gebruik op ons te projekteer sodat ons kan vrees…”\nMy kommentaar: Swart verwys hier na Siener se gesig van 4 April 1915 uit die visoene-aantekeninge van kapt. Kerneels Niewenhuizen, waarin hy ‘n doodskis in ‘n graf sien afsak met vure wat uitkom en nakende mense verskyn.\nHy beskuldig my daarvan dat ek vals is omdat die visioen nie met Mandela se dood vervul is nie. Maar hyself lieg en is vals deurdat hy woorde in my mond lê wat glad nie in enige van my boeke óf in Siener se gesigte voorkom nie, nl. “die reën wat so sou reën dat die modder in die graf sou loop”. Ek verneem graag by Swart wáár kom hierdie woorde in ‘n Siener-boek van my voor?\nSoos ek reeds gesê het, my hele doel met die publikasie van Siener se lewensverhaal en visioene was om inligting aan my medevolksgenote oor te dra sodat hulle kan weet wat om te verwag. En ek sal voortgaan daarmee, en sou dit lyk of dit met Siener se gesigte verband hou, sal ek dit ook só noem.\nDit was dan ook die geval met die doodskis-visioen.\nReeds met my eerste kennismaking daarmee het ek besef hier is ‘n gesig met onheilspellende ondertone. Iewers in die toekoms gaan ‘n persoon te sterwe kom en net na sy begrafnis, sal daar bloedige geweld uitbreek (vure slaan uit). In daardie stadium was Mandela die ikoon wat wêreldwyd aanbid is as die messias wat tot Suid-Afrika se redding gekom het.\nHy was reeds ‘n bejaarde man toe hy in 2001 met prostaatkanker gediagnoseer is. Ek en talle volksgenote was daarna van mening dat sy dood ‘n vloedgolf van geweld teen blankes onder swartes tot gevolg kon hê.\nEn daar was vele ‘gebeurtenisse’ en ‘tekens’ wat hierdie moontlikheid bevestig het. Op Maandag 7 September 1992 vind ‘n skietery te Bisho plaas. Die dooies word die volgende dag begrawe en Nelson Mandela woon die seremonie by waar die Lied van die eik gesing word. Almal. Mandela inkluis, staan met gebalde vuis omhoog terwyl daar gesing word:\n“…ons, die lede van M.K. — ons het onsself belowe — om dood te maak … die Ama-BHULU (die witman)…” Die refrein word herhaal. (Mandela was dit eens met M.K. dat die blankes doodgemaak moet word).\nDie skrywer van Dokument-X Gunter Schickelgruber, wat destyds een van Mandela se lyfwagte was, het persoonlik aan ons vertel hoedat Mandela een keer na ‘n vergadering in die Oos-Kaap van die verhoog afgeklim en tussen die mense inbeweeg het. As lyfwag het Gunter agter hom geloop en gehoor hoedat Mandela aan sy volgelinge sê: “Julle moet julle nie steur aan wat ek van die verhoog af kwytgeraak het nie — julle weet wat om te doen as ek die dag sterf.” (Wat moes hulle doen? Het iets of iemand dit dalk verhoed?)\nOp 10 November 1997 het die ANC raadslid, Mzukizi Gaba, ‘n blanke verkeersbeampte in Kaapstad toegesnou: “The day Mandela dies, we will kill you whites like flies!”\nIn die week vóór Mandela se begrafnis kontak bekommerde ouers ons en sê swart leerlinge by die skole het aan hul kinders gesê hulle gaan “doodgemaak” word nadat Mandela begrawe is.\nDie volgende inligting is ontvang van ‘n luit.-kol. in die SAP: “…ek het hierdie ontstellende boodskappie ontvang en gedink ek wil dit liewer bekend maak as wat ek later spyt is. Ek gesels netnou met ‘n swart man oor Mandela se dood en die “Night of the Long Knives” En hierdie is sy weergawe van wat gaan gebeur of wat beplan is. Die begrafnis is 15de en 16de is Gelofte dag / Slag van Bloed Rivier. Hy sê die witman sal almal “relaxed wees en op holiday” hulle sal niks vermoed nie…”\nZuma se Minister van die Presidensie, Collins Chabane, versoek skielik alle buitelandse gaste om nie na Qunu te gaan vir Mandela se begrafnis nie. En teen Sondagaand moet hulle reeds uit die land wees… (Hoekom?)\nVandag weet ons dit was alles net leë dreigemente, maar ek het daardie tyd gevoel dis my plig om my mense oor hierdie dreigemente in te lig dan is hulle ten minste voorbereid.\nAan Kerneels Nieuwenhuis, het hy gesê: “As dinge by Rustenburg begin, sal die volk sy laaste suiwering en smeltkroes binnegaan…” In die visioen het hy gesien dat daar “…aan Rustenburg se kant ‘n vuur brand – anderkant die bult (Wonderkop?) nie ver van Pretoria nie (vuur is ‘n teken van geweld en bloedvergieting). Kort daarna sien hy ook “‘n Misvuur brand in Johannesburg”. In Siener se tyd (en tot vandag toe nog) is dit algemeen bekend dat swartes saans wanneer hulle van die werk afkom in die lokasies misvure maak. Omdat vuur in Siener se gesigte altyd ‘n simbool is van geweld, dui ‘misvure’ dus op geweld gepleeg deur swartes in die aand). Hy het ook ‘n misvuur (burgeroorlog) in Frankryk gesien (veroorsaak deur die massa anderkleuriges): “In Frankryk brand die misvuur buite-om, en binne is dit vol rook.”\nDaar kan dus geen twyfel wees dat, volgens hierdie visioen, die swartes in een of ander stadium in Johannesburg gedurende die aand of nag gewelddadig gaan raak nie. Op 4 April 1915 sien hy veel erger geweld losbars na die begrafnis van ‘n belangrike persoon, wanneer vure uitkom, met ‘n groot vuur wat voor uitkom. In sy boek “Die Vierkleur sal weer wapper” van prof. AWG Raath, word die volgende verklaring vir hierdie visioen gegee: “Iemand belangrik word begrawe. Rewolusie/oorlog wat uitkom, maar een groot oorlog wat vorentoe uitbreek. Nakende mense — van alles gestroop — verskyn.”\nMaar hierdie twee ‘Siener-kenners’ prof. Andries Raath en Frik Pretorius het die dreigemente geïgnoreer en my later in ‘n uitsending op Radio-Orania daarvan beskuldig dat ek Siener se goeie naam skade aangedoen het. Ek wil net aan die twee here sê: Siener se visioen van die doodskis wat in die graf afsak en vure (geweld) wat uitkom, staan vas en nóg julle, nóg Lukas Swart sal kan verhoed of in die pad kan staan die dag as dit in vervulling gaan!\nValse trots gaan maak dat julle dit andermaal sal ignoreer.\nAs ‘wagte op die mure’ kan julle gerus Esegiël 33:6 lees en dit ter harte neem: “As daarenteen die wag die swaard sien kom en met die basuin nie blaas nie, sodat die mense nie gewaarsku is nie, en die swaard kom en neem ‘n siel uit hulle weg — dan is hy deur sy ongeregtigheid weggeneem, maar sy bloed sal Ek van die hand van die wag eis”.\nDie blikbrein se profesieë\n4) Lukas Swart sê: “Indien jy teen hierdie tyd al agtergekom het dat jy mislei is deur die visioene van Siener Snyman, is dit miskien raadsaam as jy daarin belangstel om die boek van FH (Frik) Pretorius te gaan koop…”\nMy kommentaar: Swart beskuldig my daarvan dat ek voorgee om ‘n ‘siener’ te wees. Maar in Frik Pretorius het ons ‘n man wat sommer prontuit verklaar hy is deur God geroep om Siener se visioene met behulp van sy blikbrein (rekenaar) vir ons uit te lê.\nVolgens sy eie estimasie is hy wat Frik is ook nie sommer enige hierjy nie! In ‘n onderhoud wat Vrouekeur op 13 Oktober 2006 met hom gehad het, wil dit voorkom of hy Siener van Rensburg se reïnkarnasie is, want hy spog daarmee dat hy nie net Siener se gene ontvang het nie, maar ook sy baard, sy voorkoms en les bes ook sy stem, want hy praat dan sowaar net soos Siener!\nVerder spog hy in een van die artikels op sy webblad so: “Ek is nie ‘n mens wat oor myself loop en spog nie, maar ek is baie tevrede daarmee dat dit juis ek was wat uiteindelik ‘amptelik’ bewys het dat hierdie NVDLM (Nag van die lang messe) niks meer as ‘n valse storietjie was nie. Ek dit reeds in 2004 verwerp as ‘n ‘valsheid en ‘n vieslike stuk bedrog’.”\nBy al sy talente is Frik nog alwetend ook, so nie beweeg hy op dun ys, want hoe anders kan hy so seker daarvan wees dat die NVDLM se tyd verby is en dat dit ons nie dalk iewers in die toekoms nog gaan oorval nie?\nKom ons kyk na ‘n paar ander verklarings van Siener se gesigte wat Pretorius se blikbrein vir hom uitgespoeg het:\n“Die swartes (in SA) gaan op die een of ander manier in die miljoene uitgemoor word deur die een of ander geheime organisasie. Hierdie dinge moet noodwendig vóór die verwagte algemene verkiesing in Noordwes gebeur…” (Ek sou graag wou weet watter ‘geheime organisasie’ hy hiervan praat?) Volgens Pretorius sal hierdie toekomstige ‘algemene verkiesing’ in Noordwes deur die nuwe redder van Suid-Afrika, die Vryheidsfront+regering, gewen word, en sodra hulle aan bewind kom, sal alle eiendomme deur hulle gekonfiskeer word!\nDie Vryheidsfront+ en redder van ons volk se staatspresident word natuurlik by Prieska ingesweer soos Siener dan ook voorspel het.\nVanuit ‘n Bybelse- en Siener-perspektief wil hierdie Vryheidsfront+-scenario net nie klop nie.\nSiener van Rensburg het vir ons ’n mooi beskrywing gegee van hoe die Derde Boererepubliek tot stand kom; sonder die euwel van politiekery, net soos in die dae van Paul Kruger. “Nadat ons volk hom voor die Here verootmoedig het, sien ek ’n groot wonderwerk gebeure en daarna sien ek die Vierkleur wapper oor ’n vrye volk.\nDie Vryheidsfront+ het reeds met sy eerste tree hom begewe op ‘n pad van leuens, misleiding, knoeiery, bedrog en verraad.\nGenl. Constant Viljoen word onder die volk ingestuur om hulle eers met oorlogspraatjies op te sweep en daarna op 29 Januarie 1994 tydens ’n massa-volksvergadering by die Pretoriase Skouterrein skielik die mat onder hulle uit te pluk toe hy voorstel dat die Afrikaner Volksfront aan die verkiesing in April 1994 moet deelneem. Hy is deur talle toeskouers as ’n verraaier uitgejou.\nEugene Terre’Blanche het hom as ‘n ‘politieke Judas’ uitgekryt, asook vir ‘n ‘Brutus’ en ’n ‘regeringsagent’ “wat gestuur is om die Afrikaners te verdeel en ter slagting te lei”.\nDesnieteenstaande het Constant Viljoen voortgegaan en in Maart 1994 in die geheim gaan registreer sodat sy party aan die veelrassige demokratiese verkiesing kon deelneem. Ook het hy drie dae voor die verkiesing ‘n ooreenkoms met Thabo Mbeki gesluit. Hierdie daad was natuurlik soos musiek in Mandela se ore.\nNa Viljoen se uittrede, neem dr. Pieter Mulder die leisels as partyleier oor. En hy het nog skaars behoorlik sy sit gekry of hy word deur Jacob Zuma nadergetrek as Adjunkminister van Landbou, Bosbou en Visserye. En al wat boer is, begroet hierdie kruiperige dienaarskap met bruisende geesdrif.\nNou vra ‘n mens jouself af: sal die Almagtige Vader ‘n ‘politieke party’ wat met leuens en bedrog tot stand gekom het, wat die knie voor sy vyand buig, hulle onderdanig is en met hulle verdrae sluit, roep om sy uitverkorenes te lei soos wat Hy ‘n Moses geroep het?\nHier het ons ‘n party met leiers wat haas elke reël op sy wetboek oortree het: Jy mag hulle vrede en hulle geluk solank as jy lewe, vir ewig nie soek nie (Esra 9:12); jy mag met hulle geen verbond maak en hulle nié genadig wees nie (Deut. 7:2); want jul Vader het hulle verwerp op wie jy vertrou, en jy sal met hulle geen voorspoed hê nie (Jer. 2:37); ook moet jy nie met hulle in dieselfde jul trek nie (2 Kor. 6:7). Die Vryheidsfront+ trek lustig saam in die juk.\nWys my waar het die oudstes van Israel ooit in ‘n raadsaal saam met die Kanaäniete, Amoriete of Jebusiete gesit.\nIn verband met ‘die man in bruin’ dwaal Pretorius nog lustiger: Volgens hom is hierdie man in bruin: “…‘n baie senior militêre offisier wat vanaf die verloopte liberalistiese politieke groep oorloop na die konserwatiewe politieke groep. Hierdie persoon se oë word deur die Heilige Gees oopgemaak vir die booshede wat die Sappe en Engelse beplan…”\nSappe? Nou toe nou! Het hulle dan nie al 40 jaar gelede in 1977 verdwyn nie?\nSiener: “Die man in bruin lê onder ‘n seiltjie toegemaak…” Die volk weet nie van hom nie – soos Israel ook nie van Moses geweet het nie. Moses was reeds in sy moederskoot deur God voorbestem om as leier vir sy volk op te tree. Hy sou geen, maar geen verloopte liberalis vir hierdie taak roep nie, maar een uit sy volk wat in murg en been ‘n ware en opregte rasgenoot en patriot is. Moses het dit dan ook bewys toe hy ‘n Egptenaar wat ‘n naaste en medevolksgenoot te na gekom het, bygedam en doodgeslaan het.\nOp 15 Junie 1920 ‘sien’ oom Nicolaas dat Engeland deur Duitsland in ’n toekomstige wêreldoorlog verslaan gaan word, en dat ’n Getroue Afrikaner (nie ‘n verloopte liberalis nie!) in ’n bruin pak klere ‘n belangrike rol in hierdie oorwinning speel. (“Bij die Engelse waans (troepe) loop mense en daar is een groot man met een vaal jas toe gaan zij jas oop en hij het een bruin pak klere aan met blink knope” — ‘n Boeresoldaat). Hierdie gesig sluit aan by dié van 10 Junie: Ek staan in die weste van Euopa en my hande is al twee vol bloed. (Die ‘man in bruin’ gaan ‘n rol speel in die Duitse oorwinning)\nEers daarná sal hy hierheen kom om die volk by Lichtenburg toe te spreek en hulle tot bedaring te bring (6 Aug. 1922): “In die Noorde van Europa staan ’n man met bruin pak klere aan en kijk na die Zuide” .\nSiener het beklemtoon dat ons ‘n TWEEDE BLOEDRIVIER gaan hê. Dus sal hierdie ‘man in bruin’ die verteenwoordiger van ‘n Tweede Andries Pretorius wees (militêre leier) — ‘n ware volksgenoot en vaderlander!\nOp 15 Mei 2006 skryf Frik Pretorius ewe trots en windmakerig: “Ek is op rekord dat ek nie ‘regs’ is nie…”\nVolgens Pred. 10:2 kan hy dan net links wees, en daarby dus ook ‘n dwaas.\nVraag: en wie wil nou na ‘n dwaas luister? “Want die mond van die dwase laat sotheid uitborrel.” (Spreuke 15:2).\nOm te bly of te gly?\n6) Ten slotte sê Swart: “Dit bring my by mense wat wil weghol die oomblik as daar ‘n probleem in die land is. Die oomblik wat ‘n groot groep mense uit die ekonomie uit weghol en die ekonomie skade doen, is dit ‘n daad van terrorisme. Watter tipe lafaard moet jy wees om weg te hol na ‘n veilige plekkie terwyl jy die ou mense, jou kinders, hospitale en huisdiere onversorg los, terwyl jy in ‘n sisteem kan wees binne jou gemeenskap waar jou buurtwagte, GPS en veiligheidstrukture in plek is, ‘n plek waar jou rioolsisteem in plek is … begin bou aan die ekonomie, ons ekonomie word uitgedaag, jou uitdaging moet wees om die ekonomie behoue te hou; om die kritieke sleutelpunte in die land beskerm te hou, want wanneer ons sleutelpunte in hierdie land tot niet gaan, gaan die opstaan of herlewing van ons ekonomie feitlik onmoontlik wees…”\nMy kommentaar: Dink Swart nou regtig dat mense wat uit die stede gaan padgee hulle kinders en ou mense sal agterlaat? Wat die huisdiere betref, jy sal gedwing word om ‘n keuse te moet maak: jou lewe of syne.\nSwart is behep met die ekonomie. Dis ál wat vir hom saak maak! Nie die veiligheid of lewens van sy naaste nie. Maar wat hy nie besef nie, is die oomblik wat die land in totale chaos verval, is die ekonomie ook daarmee heen; en onmiddellik volg ‘n kettingreaksie van infrastrukture wat nie meer staande kan bly nie: daar sal oraloor kragonderbrekings wees; rioolpompe sal staan en selfs krane kan gou opdroog. Die buurtwagte, GPS en veiligheidstrukture waarop Swart sy hoop vestig, bestaan nie meer nie, want dis nou ‘n kwessie van oorlewing.\nOm onder sulke omstandighede in jou huis in die stad vasgekeer te sit, kan ‘n onbeskryflike nagmerrie word. En baie mense gaan dan paniekbevange, halsoorkop probeer vlug. Die ‘vrees’ waarna Swart so smalend verwys, sal húlle voorland wees en nié die van volksgenote wat voortydig padgegee het nie.\nSiener het juis gewaarsku daar sal nog ‘n dag kom wanneer ons groot moeilikheid met die swartes en Indiërs sal hê; behalwe ook vir die groot moeilikhede oorsee (rasse-konflik en burgeroorloë). Hy sê: “In verband met die swartmoeilikheid het ek gesien die vroue vlug. Hul het nie eens tyd om hul vensters toe te maak nie. Die gordyne waai buite…”\nSuid-Afrika is lankal nie meer ‘n Eerstewêreldland nie, gevolglik sal wydverspreide stakings, opstande en geweld ons ganse ekonomie oornag in duie laat stort.\nAs ’n Eerstewêreldland soos Japan se hoofstad na ’n ramp reeds binne drie dae sonder kos of water sit, wat gaan in soortgelyke omstandighede hier in Johannesburg en ander stede gebeur? Ons is reeds gewaarsku dat die krag afgesny sal word. Dan sal daar onmiddellik ook geen water of riolering wees nie. Swart bendes sal supermarkte en winkels al op die eerste dag bestorm, plunder en verwoes; daarna op elke blanke huis toesak om dit ook kaal te stroop; en kry hulle jou daar, is jy bestem om net nog ’n profesie van Siener in vervulling te laat gaan:\n“Paniek (vrees) sal hulle beetpak; hulle sal uit hul huise vlug sonder om die deure agter hulle toe te maak; selfs die vensters staan oop, want ek sien die gordyne waai na buite. Dan hardloop hulle reguit na hulle dood…”\nHier is nog enkele voorbeelde van wat verwag kan word:\nIn Jeffreysbaai het kragonderbreking ‘n aantal rioolpompe uitgeskop en onverwerkte riool het in toilette opgestoot en vrylik deur paaie en in die Kabeljous-strandmeer gevloei.\nVolgens ŉ berig deur Netwerk24 het altesaam 44 rioolpompe in Vereeniging, Vanderbijlpark, Sharpeville, Sebokeng asook ander woonbuurte in die plaaslike owerheidsgebied van Emfuleni Maandag oorgeloop en miljoene liter onverwerkte rioolafval die Vaalrivier ingestroom.\nBospoort het gereeld kragonderbrekings wat veroorsaak dat die rioolpompe staan, het die sake-eienaar gesê. Die sake-eienaar het foto’s gestuur wat wys hoe die riool op haar perseel uitgeloop het. Sy sê riool loop vrylik deur erwe. Emmers vol menslike ontlasting staan ook binne toilette.\nToilette het geen water nie en huishoudings moet van drinkwater gebruik maak om toilette te spoel. In sommige gevalle stoot die vuil toiletwater terug in die toilette en die reuk is verskriklik erg.\nNiemand kan onder sulke omstandighede in ‘n huis in die stad bly nie. Die alternatief is om betyds pad te gee, maar Swart beskou dit af lafhartigheid. Kom ons kyk wat het in die verlede gebeur.\nEn waar kan ons ‘n beter antwoord kry, as by die mens se Maker self:\nSy opdrag aan Lot: “Maak jou klaar, neem jou vrou en jou twee dogters wat by jou is, dat jy weens die ongeregtigheid van die stad nie omkom nie.”\nSy opdrag aan Josef en Maria: “Staan op, neem die Kindjie en sy moeder en vlug na Egipte…”\nSy opdrag aan sy volgelinge in Jerusalem: “En wanneer julle Jerusalem deur leërs omsingeld sien, dan moet julle weet dat sy verwoesting naby is. Dan moet die wat in Judéa is, na die berge vlug; en die wat in die stad is, moet uitgaan; en die wat in die buitewyke is, moet nie daar inkom nie.”\nEnkele dekades na die Messias se dood het ‘n Romeinse leër onder leiding van Cestius Gallus Palestina binnegeval om ‘n einde te maak aan ‘n opstand. Hierdie inval word bevestig deur die Joodse geskiedskrywer Josephus, wat in daardie tyd geleef het. Die soldate omsingel Jerusalem en dit het beslis gelyk of hulle die stad sou inneem. Maar heel onverwags het Gallus die leër bevel gegee om terug te trek. Volgens die kerkhistorikus Eusebius het Judese Christene van hierdie geleentheid gebruik gemaak om na Pella te vlug, ‘n stad in ‘n bergagtige gebied van die Dekapolis.\n‘n Paar jaar later, in 70 nC, het daar ‘n ander Romeinse leër, onder leiding van generaal Titus opgeruk en Jerusalem beleër. Die beleëring eindig op 30 Augustus 70 n.C. toe die stad ingeneem en in puin gelê is. Volgens Josephus het 1.1 miljoen inwoners omgekom waarvan die meeste Jode was.\nIn Lukas Swart se oë was hierdie Judese Christene wat na die profesie van die Meester geluister en betyds padgegee het, seker ook lafaards wat weggehol het.


Ons Heiland spreek ‘n lewenswoord in sy sterwensuur! | Vrye Gereformeerde Kerke in Suid Afrika\nOns Heiland spreek ‘n lewenswoord in sy sterwensuur!\nDie meeste van ons, wat al ‘n geliefde aan die dood afgestaan het, kan waarskynlik nog merkwaardige woorde onthou wat die persoon kort voor sy of haar dood uitgespreek het. Woorde wat ons altyd sal bybly, woorde wat vir ons groot betekenis het. Nou, broers en susters, op ‘n soortgelyke wyse het Jesus se sewe bekende kruiswoorde kort voor sy dood vir christene deur alle eeue heen groot betekenis gekry. Ja, sewe keer tydens daardie ure aan die kruis het Jesus sy mond oopgemaak om te spreek, en al sewe uitsprake het onder gelowiges groot waarde gekry: “Vader, vergewe hulle, want hulle weet nie wat hulle doen nie”, “voorwaar, Ek sê vir jou, vandag sal jy saam met My in die paradys wees”, “vrou, dáár is u seun… daar is jou moeder”, “my God, my God, waarom het U My verlaat?”, “Ek het dors”, “dit is volbring”, en “Vader, in u hande gee Ek my gees oor”.\nHierdie laaste van die sewe kruiswoorde was tewens ook Jesus se heel laaste woorde tydens sy lewe hier op aarde: “Vader, in u hande gee Ek my gees oor”, en toe was dit verby… Miskien kan u self ook nog daardie heel laaste woorde onthou wat u geliefde kort voor sy of haar dood gespreek het. Hierdie laaste woorde, veral, kry besondere waarde, nie waar nie? ‘n Mens onthou dit, koester dit, herhaal dit oor en oor. Ja, dit is hoe ons mense is – ons hou graag vas aan daardie laaste woorde, daardie afskeidswoorde.\nMaar, broers en susters, is dit werklik wat Jesus se laaste woorde was? “Vader, in u hande gee Ek my gees oor” – was dit Jesus se afskeidswoord, sy roerende afskeid van die lewe hier op aarde? Moet ons onsself deur die ervaring van die sterfbeddens van ons dierbares laat lei om Jesus se laaste woorde te help verstaan? Nee, ons moet die Groot Gestorwene nie vanuit ons klein gestorwenes verklaar nie. Wat soek ons immers die Dooie (met ‘n hoofletter) onder die dooies (met ‘n kleinletter), asof hulle op gelyke vlak sou staan? Hy is nie hier nie! Nee, Jesus Christus se laaste woorde moet uit Homsélf verklaar word! Uit Homsélf – en daarom ook vanuit die Skrif wat van Hom getuig! En dit wil ons vandag gaan doen – ons wil Jesus se laaste woorde vanuit die volheid van die Skrif verstaan.\nTema: ons Heiland spreek ‘n lewenswoord in sy sterwensuur!\n1. Hierdie lewenswoord is ‘n woord vir die alledaagse lewe\n2. Hierdie lewenswoord is ‘n woord vir die opgang na die ewige lewe\n1. Broers en susters, die gevaar by die laaste kruiswoord is dat ons een enkele oomblik uit Jesus se lyding en sterwe wil gaan uitlig bo die res, dat hierdie sterwensoomblik so sterk beklemtoon word dat daarmee drie-en-dertig jaar se voorafgaande lewe en lyding vergeet word. So word hierdie sterwensoomblik dan die een en alles. Maar op dié manier gaan ons in teen wat die res van die Skrif, en in besonder die evangelies, ons openbaar, broers en susters. Want Christus se sterwe beteken niks sonder sy sterwensgang nie; ons kan nie sy sterwe verstaan as ons nie die hele weg daarheen, asook die weg daarna, in gedagte hou nie.\nEn so bely ons dit immers ook, in v/a 37 van die Heidelbergse Kategismus. Daar word die vraag gestel: “Wat verstaan jy onder die woordjie gely?” Dan is die antwoord: “Dat Christus na liggaam en siel tydens sy hele lewe op aarde, maar verál aan die einde daarvan, die toorn van God teen die hele menslike geslag gedra het.” En presies dieselfde woorde vind u ook in v/a 44 oor die neerdaling na die hel: “tydens sy hele lewe op aarde.” Met hierdie woorde wys die Kategismus dus dat as ons Christus se lyding beskou as slegs iets van daardie laaste oomblikke aan die kruis – en intussen vergeet van sy pyn en smart, sy oorgawe en selfopoffering tydens sy héle lewe op aarde, vanaf die begin tot die einde – dan doen ons daarmee te kort aan sy werk. Ons mag nie Christus se sterwensoomblik isoleer van sy lewe daarvoor óf van sy lewe daarna nie! Christus se sterwe vorm een geheel met sy lewe daarvoor, asook met sy verheerliking daarna; sy sterwe is as’t ware slegs ‘n moment, ‘n mylpaal, op die volledige weg van vernedering en verhoging.\nEn eers wanneer ons dít raaksien, kan ons sy laaste kruiswoord in die regte perspektief plaas. En, broers en susters, die opmerklike is dat Jesus eintlik sélf vir ons wys dat ons sy laaste woorde in ‘n breër perspektief moet plaas as om dit slegs op sy dood te betrek; Jesus sélf wys dat sy laaste woorde nie afskeidswoorde is nie, maar lewenswoorde! Hierdie laaste woorde is naamlik ‘n aanhaling uit Psalm 31:6, wat ons saam gelees het. Daar sê die digter: “In u hand gee ek my gees oor; U het my verlos, HERE, God van trou.” Is dit sterwenswoorde? Klink dit vir u soos afskeidswoorde? Die antwoord op hierdie vrae lyk voor die hand liggend: nee! Maar om ons vermoedens te bevestig, kom ons kyk kortliks na die inhoud van Psalm 31.\nPsalm 31 is ‘n psalm van Dawid – in watter omstandighede hy dit presies gedig het, is nie heeltemal duidelik nie. Wat wel duidelik is, is dat daar vyande is wat hom onderdruk het – hy praat naamlik in vers 5 van ‘n net wat hulle vir hom gespan het, en in verse 10-14 beskryf hy in beeldende taal hoe swaar hy onder sy vyande moes ly. Volgens vers 14 het sy vyande selfs beplan om hom dood te maak. Maar, broers en susters, ten spyte hiervan kry ons nêrens die idee dat Dawid besig is om dood te gaan nie, nêrens hoor ons hom sê dat sy einde naby is nie. Inteendeel, hy roep juis tot God in die vaste sekerheid dat dié sy vyande se mag kan verbreek; hy vertrou dat God hom kan beveilig, en sodoende sy lewe kan verleng; hy sê immers in verse 15 en 16: “Maar ék vertrou op U, o HERE! Ek sê: U is my God. My tye is in u hand; red my uit die hand van my vyande en van my vervolgers.” En dan is sy konklusie in vers 22 een van uitbundige lof: “Geloofd sy die HERE, want Hy het sy goedertiernheid aan my wonderbaar gemaak…” En in vers 24: “Die HERE bewaar die getroues…” Ja, broers en susters, Dawid vertrou vas dat hy die guns van die Here sal geniet, en daarom sing hy ‘n lewenslied.\nWanneer Dawid nou in hierdie konteks sy gees in God se hand oorgee, dan is dit mos nie met die oog op sy sterwe wat op hande is nie? Dit kan mos nie wees nie?! Nee, in Psalm 31:6 sien ons ‘n bewuste geloofsdaad van Dawid met die oog op die vóórtsetting van sy lewe en sy lewenswerk. Dawid laat hom nie intimideer deur sy vyande nie; eintlik kan hulle niks aan hom doen nie. Hy lewe eenvoudig verder, en beveel homself aan in God se hande, God se hande wat spreek van mag en krag. En gevolglik kan hy ook in die tweede deel van vers 6 sê: “U het my verlos, HERE, God van trou.” Dawid spreek hierdie woorde dus nie by die eindpaal van sy lewe nie, maar by ‘n mylpaal op sy lewenswég! Dit is geen afskeidswoorde nie, maar gelowige sekerheid dat hy nog verder sál lewe!\nNou, broers en susters, só moet ons ook Jesus se laaste kruiswoord beskou. Wanneer Jesus hierdie laaste woord spreek, dan is dit belangrik om raak te sien dat Hy nie net Dawid se woorde oorneem nie, maar dat Hy ook die gees en die konteks oorneem waarin dit uitgespreek is. Net soos by Dawid is dit ook vir Jesus nie ‘n afskeidswoord nie, maar ‘n lewenswoord, ‘n woord in die volle lewe! Dit is ‘n lewenswoord waarin Hy, tydens een van sy baie take, by een van die vele mylpale in sy lewe, Homself eenvoudig aan God toevertrou.\nEn daarmee ontken Hy, net soos Dawid, dat die výande mag oor sy lewe het en dat húlle die tye van sy lewe bepaal. Ja, die vyande het gemeen dat hulle die lewe van die Verlosser bepaal het – hulle het Hom immers aan die kruis gespyker. Dáár het Hy gehang, nog enkele oomblikke dan sal Hy dood wees – hulle kon dit as’t ware uitreken. Maar Jesus wys dat Gód sy lewe bepaal! Volgens sy vyande het Jesus die eindpaal bereik, Hy was op die punt om die laaste asem uit te blaas. Maar Jesus steur Hom nie aan hulle nie; vir Hom is sy kruisiging en sterwe slegs ‘n mylpaal op sy pad. En by hierdie mylpaal wil Hy vir ‘n oomblik stilstaan om Homself aan God toe te vertrou: “Here, vir hierdie taak gee Ek my gees oor in u hande.” En as Hy dit gedoen het, dan vervolg Hy as’t ware: “Kom, Vader, nou gaan ons saam verder, want die werk gaan voort!” Sy laaste woorde aan die kruis funksioneer vir Jesus amper soos ‘n aandgebed – terloops, dit is ook hoe Psalm 31 onder die Jode bekend gestaan het. Jesus doen in alle rus sy aandgebed, en dan gaan slaap Hy, tot môre, tot die nuwe dag breek. Vir ‘n oomblik rustig raak, bid, en dan wag vir die dag wat sekerlik sal kom. Want Jesus se tyd – sy Paastyd! – is in God se hand!\nBroers en susters, hierdie laaste woorde aan die kruis is daarom nie ‘n beklemtoning van Jesus se sterwe nie, maar ‘n bevestiging dat die lewe ononderbroke voortgaan! Jesus sing Homself nie ‘n sterwenslied toe nie, maar Hy bely die voortgang en die deurtog van die lewe!\nSó, broers en susters, word Jesus se sterwe slegs ‘n moment, ‘n oomblik, op sy totale lewenspad. Slegs ‘n moment binne die geheel van sy lewe. En by hierdie moment staan Hy stil met die pragtige woorde: “Ek gee my gees oor in u hande.” Maar hierdie woorde sou Hy in beginsel élke dag van sy lewe kon uitspreek, en Hy hét dit waarskynlik ook by meerdere geleenthede uitgespreek of in sy hart gedink. Hy sou dit kon uitspreek of kon dink elke keer wanneer Hy gaan slaap het, elke keer wanneer Hy ‘n wonder voor die skare moes doen, elke keer wanneer Hy moes preek, elke keer wanneer Hy ‘n diskussie gevoer het, elke keer wanneer Hy voor vervolgers moes wyk omdat sy uur nog nie gekom het nie. Só gewoon was hierdie woord – dus, geen spesifieke sterwenswoord nie, maar ‘n woord vir elke dag waarin Hy met sy Vader gewandel het.\nEn juis daarom – omdat hierdie woorde vir Jesus nie die afskeidswoorde van ‘n sterwende was nie, maar die alledaagse woorde van Iemand wat lewe – dáárom kon sy volgelinge dit ook spreek. Miskien het Maria of Johannes daardie selfde Vrydagaand, voordat hulle in die bed geklim het, dieselfde woorde gespreek. Waarskynlik het die klein huisgemeentetjie daar in Jerusalem dit tussen Paasfees en Pinkster, en ook daarna, nog dikwels gebid of gesing. En ons mag dit ook doen, ons mag ook hierdie woord vir die alledaagse lewe gebruik! En dan doen ons dit nie slegs op ons sterfbed nie, maar dan doen ons dit ook in ons slaapkamers en in ons kombuise, in ons kantore en in ons studeerkamers, in ons motors en op ons fietse. Ons mag hierdie woorde spreek op elke plek en enige oomblik wanneer ons begeer om onsself in ons God te versterk! Ons mag hierdie woorde in die alledaagse lewe gebruik! Want Christus kies as sy laaste woord nie een wat spesifiek eie is aan Homself en aan sy situasie nie, maar Hy kies ‘n woord wat elke gelowige kan naspreek in elke fase van sy lewe.\nLeer daarom, broers en susters, dat Jesus se kruisiging, en in besonder sy laaste woorde aan die kruis, nie slegs vir Goeie Vrydag bedoel is nie. Nee, met hierdie woorde wil Jesus hê dat ons iets moet verstaan van die feit dat die lewe met die Vader een geheel is. Vir Hóm was dit een geheel! Hy het geen ophef gemaak oor sy laaste oomblikke nie. Vir Hóm was dit net nóg ‘n mylpaal in die ononderbroke lewe met God. Só mag ook vir ons die lewe een geheel wees. En op hierdie lewenspad is daar elke aand, elke nuwe dag, geleentheid om my hele lewe aan God toe te vertrou. Vanaand vertrou ek my lewe in God se hande toe vir die nag wat voorlê, môre-oggend wanneer ek opstaan doen ek dit weer vir die dag wat op my wag. Ek lê my lewe in God se hande wanneer ek vir daardie operasie moet gaan, maar ook wanneer ek in my motor klim om êrens heen te gaan. Ja, my hulp is in die Naam van die Here wat hemel en aarde gemaak het – by dag en by nag, by my uitgang en by my ingang mag ek myself aan hierdie Bewaarder toevertrou. Ek mag weet dat Hy my siel sal bewaar, van nou af tot in ewigheid.\nHierop wil ons nou in die tweede plek let: hierdie lewenswoord is nie net ‘n woord vir die alledaagse lewe nie, maar tewens ook ‘n woord vir die opgang na die ewige lewe.\n2. Broers en susters, dit is van groot betekenis dat Jesus Christus in sy sterwensuur ‘n lewenswoord uitspreek, ‘n woord wat spreek van hoop en uitsig op werklike lewe saam met die Vader. Want hiermee wys Jesus dat Hy – op die oomblik toe Hy dit uitgespreek het – alreeds verby die dieptepunt van sy vernedering was. Die dieptepunt van sy vernedering was naamlik net hiervoor, tydens die duisternis vanaf die sesde tot die negende toe. Kom ons kyk kortliks wat presies daar gebeur het.\nNet voordat die duisternis, waarvan ons in vers 44 lees, oor die land neergedaal het, sien ons in al die evangelies hoe verskillende groepe mense die spot met Jesus dryf. Eerstens is daar die volk, wat by die heuwel Golgota verbygestap het, wat Hom bespot: “As U die Seun van God is, kom af van die kruis.” Vervolgens het die owerpriesters en die skrifgeleerdes hulle stem by dié van die volk gevoeg: “Ander het Hy verlos; laat Hy Homself verlos as Hy die Christus, die uitverkorene van God, is.” En asof hierdie spotterny een of ander aansteeklike siekte is, hoor ons daarna ook nog die soldate: “As U die Koning van die Jode is, verlos Uself.” En ten slotte is daar nog die twee kwaaddoeners aan weerskante van Jesus wat Hom bespot, aanvanklik beide, maar later nog net die een. Jesus was dus die voorwerp van algemene spot; Hy is alleen tussen al hierdie spotters, en daar is niemand wat Hom help nie.\nDit is dan ook teen hierdie agtergrond dat ons die verdwyning van die lig van die son op daardie einste oomblik moet verstaan. Al die mense laat Jesus in die steek en daag Hom uit om nou vir ‘n slag sy goddelike herkoms aan hulle te bewys: “As U die Seun van God is…” En juis op daardie oomblik waarop Hy uitgedaag word om sy goddelike herkoms te bewys, hou die hemel homself doof! Geen engel wat neerdaal nie, geen vuur wat vanuit die hemel neerskiet na die aarde nie, en selfs die genadige lig van die dag word teruggetrek. Die duisternis beklemtoon dat daar geen teken vanuit die hemel kom nie. Jesus bly hang tussen hemel en aarde – gespot deur die mense en verlate van God. Ja, hierdie spot van die mense het gevra vir ‘n daadwerklike reaksie: “Kom, bewys Uself!” Maar die lig verdof en Jesus word gelaat net waar Hy is, in die middelpunt van die spot. “My God, my God, waarom het U My verlaat?” Hier het ons die dieptepunt van Christus se lyding, die drie ure diepe duisternis…\nMaar dan, enkele kilometers daarvandaan en waarskynlik presies tydens die uur van die gebed, gebeur daar aan die einde van die drie ure skielik iets merkwaardigs in die tempel. Vir drie ure lank was die hemel stil en moes Jesus stoksielalleen die spot dra. Maar dán word die hemel wakker, en word daar op ‘n besondere wyse vanuit die hemel opgetree. Die binneste voorhangsel van die tempel skeur van bo na onder. God self gee ‘n teken. Die gordyn wat skeiding gemaak het tussen God se heilige troon en sy sondige volk verdwyn. Deur sy Godverlatenheid het Jesus die toorn van God oor die sondes van die mensdom gedra, en sodoende die toegang tot God se binneste heiligdom vir ons ontsluit. Dit is volbring!\nOns sien, broers en susters, hoe Jesus hier alreeds die keerpunt in sy lydensweg bereik het. Hy is deur die dieptepunt heen, en Hy bevind Homself nou in die stygende lyn, terug na God toe. Die weg van toenemende Godverlatenheid is verby, en nou volg die weg na hereniging. Die geskeurde voorhangsel is die bewys hiervan. En, volgens die evangelie van Lukas, is dit op hierdie oomblik van terugkeer en uitsien na God dat Jesus met ‘n groot stem uitroep: “Vader, in u hande gee Ek my gees oor.” Ja, op sy reis vanuit die hel, terug na die hereniging met God in die hemel, doen Jesus wat enige pelgrim sal doen: Hy versterk Homself in sy God! Hy bely sy vertroue in die God wat Hom veilig tuis sal bring. En daarom, broers en susters, is hierdie laaste kruiswoord nie slegs ‘n woord vir die alledaagse lewe nie, maar ook ‘n woord vir die opgang na die ewige lewe. Hierdie woord laat Jesus uitstrek na die toekoms, na dít wat vir Hom wag saam met die Vader in die hemel!\nEn só mag ons dit ook gebruik. Ja, Jesus se laaste kruiswoord mag ons versterk in die alledaagse lewe, soos ons in die eerste punt gesien het. Baie gewoon, baie mooi! Maar ons moet nie uit die oog verloor nie dat ons alledaagse lewe – ons lewe by die huis en by die kantoor, oppad en op die sportveld – dat dit deel vorm van die reis na die ewige lewe. Ons is pelgrims op die weg na God toe, ‘n weg wat Christus vir ons oopgemaak het en waarvan God die bewys gelewer het toe Hy die voorhangsel middeldeur geskeur het.\nEn dit vergeet ons dikwels! Ons gryp graag Christus se woord vir die alledaagse lewe aan, ons put graag krag daaruit, maar besef baie goed, broers en susters: ons kan nie verwag dat ons ons lewens in God se hand kan oorgee en dat ons lewens daar veilig is, wanneer ons lewensrigting êrens anders heen oppad is as na Hom toe nie. Dan het ons die eenheid van die lewe opgebreek, die eenheid van die lewe hier met die lewe eendag by God – hierdie twee hoort saam! En ja, dit is moeilik vir mense met beperkte sig, vir mense wat nie verder as hierdie lewe kan kyk nie, om tog die fokus te hou op die weg na die ewige lewe. Ons sukkel daarmee. Al wat vir ons dikwels belangrik is, is die lewe hier en nou… want dit is hoe ver ons kan sien.\nMaar, broers en susters, dit is juis die wonder van wat Christus vir ons kom doen het: Hy het die perspektief op die ewige lewe vir ons kom open. Hy het met sy laaste kruiswoord kom wys dat sy lewe van drie-en-dertig jaar, sy sterwe aan die einde daarvan, sy opstanding daarna, vervolgens sy hemelvaart en sy heerskappy vanaf die troon in die hemel, dat dit alles een geheel is; dit vloei aanmekaar. Só mag ons as gelowiges ook weet en raaksien dat ons lewe – ‘n lewe van miskien tien?, miskien dertig?, miskien tagtig jaar? – en ons sterwe aan die einde daarvan, en vervolgens die ewige lewe daarna, dat dit alles een geheel is. Deur die geloof in Jesus Christus vloei dit in mekaar.\nEn daarom mag ons Jesus se laaste kruiswoord gebruik vir die alledaagse lewe – heeltemal reg! – maar ons mag en moet dit ook gebruik vir die opgang na die ewige lewe wat vir ons wag! Vir die eenheid van die lewe hier én hierna gee Jesus sy laaste kruiswoord. Dan mag ek as sesjarige kind saans my kindergebedjie opsê: Here, ek gee my gees oor in u hande, my lewe is veilig by U.” En dan mag ek as getroude man of vrou soggens saam met my lewensmaat die dag begin met die woorde: “Here, ons lê ons gees en dié van ons kinders in u hande, daar is dit goed.” En dan mag ek as bejaarde persoon my lewe-in-sy-aandskemering ook in God se hande plaas. En op die oomblik van my sterwe mag ek dit in volle vetroue wéér doen. En ook wanneer ek sterf is my gees by Hom veilig. Geen kompartemente nie: nou lewe ek, nou is ek dood. Nee, ‘n eenheid: nou, tydens my aardse lewe weet ek dat ek veilig is by God; nou, in my sterwensuur vertrou ek my gees aan God toe; nou het ek tuisgekom en is my siel ewig by die Vader.\nBroers en susters, kom ons gebruik hierdie kruiswoord van die Here Jesus op dié manier. Kom ons gebruik dit in die gees waarin Dawid dit gebruik het – met ‘n vaste vertroue dat ons lewens voortgaan, in die seker wete dat God ons nie aan die dood sal oorgee nie. “My hart is bly en juigend meld my eer: Sy regterhand sal nooit my val gedoë. Ook sal my vlees, as hier my stryd gestry is, nog veilig woon, omdat die Heer naby is.”\nSeëngroet: Genade vir julle en vrede van God ons Vader, en van die Here Jesus Christus. Amen. Sing Ps. 93\nLees: Lukas 23:33-49\nSing Ps. 143:1, 6, 7 en 8\nTeks: Lukas 23:46a\nAmenlied Ps. 31:3 en 4 + direk daarna Skr. 6:6 en 7\nSlotsang Ps. 121:2-4


Eerste lentereën dalk vir binneland | Maroela Media\nVolgens die Noorweegse weerdiens kan Bloemfontein op 18 en 19 September saam ‘n raps oor die 11 millimeter te wagte wees.\nOngelukkig lyk dit nie of die res van die binneland veel te wagte kan wees nie, met Pretoria wat kwalik ‘n katspoegie te wagte kan wees. Johannesburg sal na verwagting darem twee katspoegies kry. Ook oor Noordwes lyk dit nie na veel meer as stofnat nie.\nWelkom in die Vrystaat kan byna tien millimeter te wagte wees, Kimberley kan so vyf millimeter verwag, maar verder wes lyk dit of Upington droog gaan bly. Ook oor Limpopo lyk dit of die reën nog eers gaan wyd hou.\nOp die tiendae-voorspelling lyk dit nog nie of die werklike lentereëns sommer in dié tydperk oor die binneland sal uitsak nie.\nDie ou mense het altyd gesê as die goeie reëns kom moet dit nie voor Oom Paul se verjaarsdag (10 Okt) wees nie ander gaan dit ‘n droeë jaar wees. Mag die Almagtige ons seën met milde reën want hier by ons lyk dit sleg. Nie eers in die dorp wil die gras groei nie.\nDis heerlike lente, die winter is verby…….!!!! Onthou julle nog?\nJip JAVR. Ons onthou. Die goeie ou dae, toe ons nog in die saal gesing het. Lekker ligte en geestelike liedjies. Was vir my altyd die hoogtepunt van die week gewees. Ek het luidkeels saamgesing, al kon ek nie noot hou nie. Dit was net lekker gewees.\nGeelperske reën soos julle seg. Ons noem dit hier ook die Haakbos reën. Dit is hel droog en almal hier in ons omgewing voer. Indien ons nie hierdie jaar goeie reën kry nie het ons groot probleme, meer as wat ons sal kan hanteer. Vertrou maar op die Liewe Vader.\nOns hier in die Kaap het oorgenoeg reen gekry. Hoop julle kry nee so baie.


Seun op Oujaarsaand glo vir selfoon geskiet | Maroela Media\nSeun op Oujaarsaand glo vir selfoon geskiet\nLuday van der Merwe (15)\nLees die opvolg hier: Brits-tiener moontlik verlam ná skietery\nLuday van der Merwe (15) is op Oujaarsaand in Elandsrand naby Brits geskiet nadat drie rowers hom en sy vriende glo van ŉ selfoon wou beroof.\nKaptein Aafje Bothma, ŉ polisiewoordvoerder van Noordwes, het aan Maroela Media gesê Van der Merwe het by vriende in Elandsrand gaan kuier. “Die vriende, ŉ broer en suster van die Strydom-gesin, het vermoedelik ŉ huis in die omgewing opgepas. Die drie het gaan kyk of alles reg is by die huis en het omstreeks 23:50 na hul ouerhuis teruggekeer toe drie onbekende mans hulle in die straat genader het en hul selfone geëis het. Een van die verdagtes het ‘n vuurwapen gehad,” het Bothma gesê.\nDie vermeende rower het glo ŉ skoot in die lug in geskiet en daarna die geweer op die drie kinders gerig. Van der Merwe het vermoedelik agter die twee vriende gestaan en wou sy vriende uit die pad stoot. Die rower het begin skiet en Van der Merwe is in sy bolyf getref. Die koeël het Luday se skouer binnegedring, deur sy long gegaan en in sy rugstring vasgesteek. Die drie verdagtes het ŉ selfoon gegryp en van die toneel gevlug.\nSy vriende het by die naaste huis om hulp aangeklop en Van der Merwe is na die Brits-hospitaal geneem vir behandeling. Hy is later na die GaRankuwa-hospitaal oorgeplaas. Volgens ‘n familielid is Luday stabiel, maar gaan hy moontlik verlam wees.\nNiemand is nog in verband met die voorval in hegtenis geneem nie. Die polisie ondersoek ŉ saak van gewapende roof en poging tot moord.\nBrits Elandsrand Luday van der Merwe seun\nMatrieks: Só lyk die arbeidsmark wat jy betree\nBaba Chloe: Begrafnisreëlings bekend


Matteus 7: 1-12 – Jesus se goue reël - Nederduitsch Hervormde Kerk van Afrika\nMatteus 7: 1-12 – Jesus se goue reël\nDie spreuk/gesegde `alles wat julle wil hê die mense aan julle moet doen, moet julle ook aan hulle doen’, glo ek, is aan die meeste van ons baie bekend. Want hoeveel keer het ons nie al hierdie spreuk gehoor, of self gebruik nie? Vriend en vreemdeling, by die werk, in die fabriek, op kantoor, op die kampus, by die skool, op straat, noem maar op, gebruik dit.\nWat meer is, is die feit dat, alhoewel hierdie spreuk uit die mond van Jesus kom, en in die Bybel staan, dit nie alleen Christene is wat hierdie spreuk gebruik nie. Ons hoor dit soms ook uit die mond van ongelowiges, nie-Christene. Want juis vanweë die aantreklikheid van hierdie spreuk, het dit deel van die volksmond geword, en so ook die beskrywing as die `goue reël’ van die lewe gekry. Want almal vind dit aanvaarbaar.\nDit moet ‘n mens laat vra, broers en susters, of ons daarom nie hier maar net met ‘n stukkie goeie lewensfilosofie te make het wat Jesus op ‘n keer kwytgeraak het nie? Met ander woorde, is dit maar net ‘n goeie stukkie lewensingesteldheid wat toevallig in die Bybel beland het, of steek daar meer hieragter?\nDie feit is, broers en susters, dat die meeste mense gewoonlik hierdie reël óf verkeerd aanhaal, óf net ‘n gedeelte daarvan aanhaal, óf dit in ‘n gees en gesindheid gebruik anders as wat dit hier in Matteus bedoel word. Trouens, as die volle reikwydte en betekenis van hierdie grondreël reg verstaan word, sal ons gou besef dat dit nie maar hier net gaan om ‘n algemene en gemaklike goue ou reëltjie wat sommer net so maklik in alle omstandighede op die tong geneem kan word nie. En om te verduidelik wat ek hiermee bedoel, sal ons goed moet gaan kyk presies wat Jesus bedoel as Hy hierdie spreuk/gesegde uitspreek.\nIn die eerste plek moet ons raaksien, broers en susters, dat Matteus hierdie spreuk van Jesus heel aan die einde van Jesus se bergrede plaas. Met ander woorde, Matteus wil hierdeur aantoon dat hierdie pragtige stukkie leer van Jesus, gerig aan sy dissipels (dus: gerig aan die kerk en dus ook gerig aan ons) betrekking het op die hele bergrede, die hele bergrede waarvan die tema is: die gelowige se verhouding met God, met sy naaste en met alle mense. Of anders gesê: Jesus se hele bergrede, alles wat Hy vanaf Matteus 5:1 gesê het, word saamgevat in hierdie grondreël.\nDaarom ook die, myns insiens, beter vertaling van hierdie grondreël in die Ou Vertaling: alles wat julle dan wil hê dat die mense aan julle moet doen, net so moet julle aan hulle ook doen. Of, uitgedruk in terme van Jesus se bergrede: ons Vader in die hemel is barmhartig en verhoor gebede, daarom moet ons ook barmhartigheid bewys. Ons Vader oordeel niemand vals nie, daarom moet ons ook nie ander vals oordeel nie. Ons Vader laat dit reën oor goeies en slegtes, daarom moet ons selfs bereid wees om ons vyand lief te hê, en so kan ons aangaan.\nDus: Matteus koppel hierdie grondreël van Jesus aan al Jesus se ander uitsprake of opdragte. Wat eenvoudig beteken: ons mag nooit hierdie goue reël uithaal uit sy konteks, en dit sommer maar net so losstaande gebruik asof dit nie te make het met al die ander uitsprake en opdragte van Jesus nie. Dit kan nie maar net ‘n losse gesegde wees vir die kere wat ek dit nodig het nie. Dit geld vir of alle tye in alle omstandighede, of glad nie.\nIn die tweede plek, broers en susters, is dit interessant om te weet dat Jesus nie die eerste een was wat hierdie spreuk gebruik het nie. Inteendeel, dit was ‘n alombekende spreuk wat in die tyd van Jesus, en lank reeds voor die tyd van Jesus, in omloop was. Kom ek noem u vinnig ‘n paar voorbeelde:\nIsocrates adviseer sy onderdane in so vroeg as 400 v.C.: Wat ook al jou toorn verwek wanneer jy deur die toedoen van ander ly, dit moet jy nie aan ander doen nie;\nEpictetus het so vroeg as 200 v.C. hierdie spreuk gebruik om byvoorbeeld slawerny te verwerp;\nDie bekende leier van die Fariseërs, Hillel, het in 60 v.C. sy leerlinge geleer deur te sê: Wat jy ook al haatlik vind, moenie dit aan ander doen nie; en\nConfucius het enkele eeue voor Christus, toe hy gevra is of daar een praktiese reël is wat kan geld vir ‘n mens se lewe, geantwoord: Is wederkerigheid nie die antwoord nie? Wat jy nie wil hê ander aan jou moet doen nie, moet dit nie aan ander doen nie.\nWat, kan ons dan vra, maak Jesus se uitspraak in Matteus 7:12 dan so spesiaal? Een groot verskil: Jesus formuleer hierdie uitspraak positief. Hy sê nie: moenie aan ander doen wat jy nie aan jouself gedoen wil word nie, maar `alles wat jy wil hê ander aan jou moet doen, doen dit aan ander’.\nDus, broers en susters, wat Jesus hier vra is oneindig meer. Hy vra nie van ons om net byvoorbeeld die kwaad te vermy nie, maar om een stap verder te gaan: om te gaan en bestaande kwaad te gaan bestry. Hy vra nie van ons om slegs die vrede te bewaar ter wille van vrede nie, maar om vredemakers te wees. Om uit te gaan en waar daar nie vrede is nie, vrede te bewerkstellig. Jesus vra nie dat ons nie ander se besittings sal steel nie, maar ander se besittings sal help beskerm. Nie dat ons nie oor ander valse getuienis sal spreek nie, maar positief en opbouend oor ander sal praat.\nMet ander woorde, Jesus vra hier van ons om daadwerklik betrokke te raak by ander en ander se omstandighede. Waar ander dit gebruik het om menseverhoudings moontlik te maak, vra Jesus by wyse van hierdie spreuk dat ons daadwerklik by ander mense betrokke sal raak.\nTen slotte, broers en susters, die eintlike punt van hierdie spreuk van Jesus, die kern van hierdie goue reël is doen. Verkeerd opgevat kan dit twee dinge beteken:\ndoen vir ander sekere dinge dat hulle dit weer aan jou kan doen. Dit is nie wat Jesus hier bedoel nie; of\nmoet sekere dinge nie doen nie: beteuel jou humeur, bedwing jou, onthou jou van die kwaad. ‘n Mens kan egter, broers en susters, al hierdie dinge doen, maar nog steeds ‘n nuttelose mens bly.\nJesus stel hierdie spreuk egter radikaal, Hy vra meer, Hy vra dat ons sal doen, op ‘n aktiewe manier aan ander sal doen op ‘n manier wat ons verlang ander aan ons moet doen. Dat ons dus aan ander goed sal doen.\nEn wat meer is, die oorspronklike woordjie wat hier vir doen gebruik word, beteken dat ons voortdurend sal doen, aanhoudend sal doen, altyd sal doen.\nEk sluit af: die spreuk wat Jesus hier gebruik, het ons gesien, is nie nuut nie. Jesus maak dit egter nuut: Hy koppel hierdie opdrag aan al die opdragte in die bergrede, en by implikasie, aan al die opdragte in die Skrif. Tweedens gebruik Hy dit positief, positief in die opsig dat Hy nie maar net van ons vra om sekere dinge nie te doen nie, maar juis om sekere dinge te gaan doen. En hierdie doen beteken, in die derde plek, ‘n daadwerklike betrokkenheid by al die ander rondom ons.\nEn miskien voel ons nou aan: dit wat na so ‘n eenvoudige reëltjie gelyk het, lyk nou ewe skielik na ‘n onmoontlike opdrag en onbereikbare ideaal. En juis daarom, broers en susters, voeg Jesus hier by: dit is waarop dit aankom in die wet en profete.\nWaarom is dit belangrik dat Jesus hierdie woorde by sy spreuk voeg wat ons by geen ander iemand vind nie? Die feit, geliefdes, dat Jesus selfs reeds die wet en profete kom vervul het. En wat Hy dus eintlik van ons vra, nie in die eerste plek is om hierdie spreuk te gaan uitleef nie, maar dat ons hierdie weg met ons naaste en na ons naaste toe moet loop in die geloof.\nOf kom ek stel dit anders: hierdie goue reël kan ons lewenswyse word alleen as ons in ‘n werklike geloofsverhouding met God leef. Want wie naby God leef, wie naby God wil leef, wie na God soek in sy of haar lewe, van hulle word dit waar dat ek in my lewe al hoe minder word en Jesus al hoe meer.\nIets wat alleen moontlik is wanneer ons die Gees van God toelaat om dit in ons lewens te bewerkstellig. Want deur sy Gees maak God nuut, deur sy Gees maak God vry, deur sy Gees gee God die geloof om sy pad te stap en nie ons pad nie.\nWie dus daarna smag om in God te bly, sal die werking van die Gees so in sy of haar lewe ervaar, dat hierdie reël ‘n lewenswyse word. En wie so lewe in die geloof, het Jesus gesê, vervul met daad die wet en die profete.


Hoe belangrik is diversiteit in die tegnologiebedryf?\nKorporatiewe kultuur het ‘n groot invloed op kreatiewe produksie. Daar is bewys dat gediversifiseerde spanne beter resultate in verskillende industrieë en media lewer. Die advertensiebedryf is geen uitsondering nie. Maar dit is nog ‘n lang pad voordat dit geïmplementeer word.\nWat gebeur as dit kom by die verspreiding van die idees wat ontwikkel is? Hoe word hierdie kreatiewe boodskap afgespeel? Baie daarvan is vandag gebaseer op algoritmes en dataplatforms: maak dit saak wie hierdie algoritmes programmeer? Ek dink so.\nDie probleem van die sogenaamde “algoritmiese vooroordeel” is nie nuut nie, maar beïnvloed veral die advertensiebedryf. Die ‘algoritmiese vooroordeel’ beteken dat ‘n algoritme slegs kan besluit en klassifiseer, sowel as die programmering daarvan toelaat. As ‘n programmeerder byvoorbeeld bepaal dat advertensies veral belangrik is vir ‘n spesifieke gehoor, kan die algoritme nie hierdie reël verbreek nie en sal die programmeerder se besluit volg.\nTegnologieplatforms het vandag ‘n kreatiewe verantwoordelikheid\nOns afhanklikheid van tegnologieplatforms vir die digitale verspreiding van advertensies groei baie vinnig. Volgens IPG Mediabrand se jongste verslag van Magna word daar in 2018 ‘n groei van digitale media van 10 persent in 2018 persent voorgehou, volgens hierdie adverteerder wat verlede jaar 21,3 miljard euro in die hele advertensiebedryf belê het. En waarom moet ons nie in die toekoms in digitale kanale belê as ons weet dat verbruikers meer en meer tyd daar spandeer nie?\nVolgens die Postbank Digital Study 2018 spandeer Duitsers vandag 46 uur per week op die internet – meer as die gemiddelde weeklikse arbeidstyd. Bowenal moet tegnologieplatforms let op hoe die verbruiker die geadverteerde advertensies waarneem, ongeag of dit handel oor die verhoging van handelsmerkbewustheid of die verkoop daarvan direk. Die doel moet wees om meer relevante en minder indringende advertensies te skep, sodat die afkeer van die advertensies nie verder toeneem nie.\n‘N Onlangse artikel in Forbes plaas hierdie bespreking in ‘n wêreldwye konteks. Dit beskryf die rol van diversiteit in ondernemings as ‘n verpligte vereiste, sodat die ontwikkeling van algoritmes, byvoorbeeld deur bevooroordeelde programmeerders, nie vermenigvuldiger-effekte skep nie en die verskille tussen klasse, geslagte en etniese groepe nie vererger nie. Tans word die tegnologieë vir gesigsherkenning in hierdie verband bespreek: As die sagteware vir mans en wit persone tot 99% foutloos werk, is die foutsyfer hoër, hoe donkerder is die vel. Dit word opgemerk dat die slegste resultate by swart vroue behaal word.\n‘N Gediversifiseerde kennisbasis waaruit nuwe idees ontstaan, kan slegs lei tot meer goeie idees, nie minder nie.\nAs ons na Silicon Valley kyk, sien ons suksesvolle ondernemings wat ‘n paar jaar tevore hul grondslag gelê het, in ‘n tyd toe daar min programmeerders was en hulle byna uitsluitlik wit mans was. Ongelukkig het hierdie idee egter ‘n sekere ‘Bro-Culture’ gevestig.\nEmily Chang het in haar boek ‘Brotopia’ duidelik beskryf hoe Silicon Valley glo dat dit die perfekte oplossing vir ‘Rockstar Leader’ a la Steve Jobs en ‘geek’ ingenieurs gevind het. Hierdie mans-gedomineerde ‘Bro-Culture’ is ‘n groter probleem as wat ons aanvanklik sou vermoed. Ons het almal daagliks kontak met advertensies op die internet. As die platforms wat sulke advertensies lewer, in wese ontwikkel is deur ‘n baie klein groepie wat nie die wêreldbevolking verteenwoordig nie, sal dit ons moet laat nadink.\nEtiese slaggate van tegnologie en die vermyding daarvan\nDie grootste skandaal in die onlangse verlede is beslis die uitruil van data tussen Facebook en Cambridge Analytica. Hier is die persoonlike inligting van die gebruikers min of geen respek gegee nie. Alhoewel die gedrag deur algemene bepalings en voorwaardes en wetlike formulerings gedek moet word, moet die bedryf homself afvra of hy hierdie gedrag wil bevorder. Die DSGVO is ontwerp om gebruikers meer duidelikheid te gee oor watter data maatskappye gebruik en wat hulle doen. Dit gee gebruikers meer beheer oor hul eie data.\nIn die besonder het gebruikers die vertroue verloor dat die maniere en maniere om hul data te gebruik nie deursigtig was nie en sien nie hoe gebruikers spesifiek op handelsmerkplatforms geteiken word nie. Deursigtigheid is hier van kardinale belang wanneer handelsmerke en verbruikers ‘n respekvolle verhouding wil opbou. Platforms moet ‘n bemiddelende rol speel en toegang bied in plaas daarvan om dit self te kommersialiseer.\nAs uiteenlopende spanne op die langtermyn aan tegnologiese ontwikkelings werk, sal nie net meer kreatiewe resultate na vore kom nie, maar ook die verskillende perspektiewe van die spanlede om ‘n kritiese en uiteenlopende ondersoek na die onderwerpe te stimuleer. Spanne van mense met dieselfde agtergrond, opvoeding, etnisiteit en ouderdom lewer slegs homogene denke. Dit is die laaste ding wat u van kreatiewe spanne verwag, so hoekom moet dit anders wees in tegnologie-ontwikkeling?\nDaar is ongelukkig geen vinnige oplossing nie. Die belowendste benaderings begin egter met ‘n regulasie van bo. Ons het gesien dat sukses moontlik is wanneer regerings optree. Noorweë het in 2003 ‘n wet ingestel wat vereis dat maatskappye in alle sektore minstens 40 persent van die uitvoerende bestuursposte met vroue moet beklee, en sedert 2006 het die wetgewing nie-nakoming opgelê.\nNa ‘n aanvanklike grasietydperk van twee jaar vir bestaande maatskappye, sou die versuim om die koers van 40 persent te haal, in die ergste geval lei tot ‘n verlies van die notering van die maatskappy se aandelemark. Maar moet regerings die versekering van diversiteit in die tegnologiebedryf en daarna waarborg? Moet ons nou aktief in Kalifornië werk om ‘n paradigmaskuif in Silicon Valley te beleef? Wat van maatskappye wat hul hoofkwartier hervestig of in ander lande aktief is?\nVanuit ‘n ondernemersoogpunt moet ons ondernemings wys waaroor geslagsbalans gaan, benewens voldoen aan kriteria soos ‘n vrouekwota en toenemende marges. Daar is byvoorbeeld bewys dat die werk in ‘n diverse span ‘n gemakliker werkomgewing skep en die personeelomset verminder. Dit bevorder ook innovasie en verbeter algehele kreatiewe prestasie. Dit is nie die minste ‘n beslissende mededingende voordeel vir die ondernemings nie. Die werknemers is gelukkiger en die dienste wat aangebied kan word, is beter. As werknemers ‘n lewendige uitruil van idees kan uitleef en hul verskillende kwaliteite kan inbring, lei dit tot groot dinge.\nOns moet self die verantwoordelikheid neem om te bepaal hoe tegnologieondernemings in die toekoms opgerig en bedryf moet word. Sodra ons dit bewus en veranker in ons gedagtes gemaak het, moet ons dit in praktyk bring. Ons mag in geen geval onder ‘n “preek water en drink wyn” skema val nie. Ons moet self toesien dat, byvoorbeeld, ons werwingsprosesse gratis, oop en sonder vooroordele is, sodat ons die grootste moontlike verskeidenheid talent lok.\nTegnologie-ondernemings het ‘n etiese verantwoordelikheid vir wat hulle skep. Die tegnologiereuse het ook ‘n sosiale verantwoordelikheid. Die aanvaarding van hierdie verantwoordelikheid beteken dus ook om die idee van ‘n diverse arbeidsmag uit te leef. Want slegs as die span van bestuur tot uitvoerende gesag volgens hierdie beginsels opgestel is, kan die beste moontlike resultate vir gebruikers geskep word – gebruikers soos ek en jy.\nDie verdraaiing as gevolg van die gebrek aan diversiteit in die tegniek is wel, maar dit kan oorkom word. Laat ons die status quo uitdaag en tegnologie vir almal verbeter.\nAan die skrywer: Paul Wright is uitvoerende hoof van iotec. Hy het meer as 30 jaar bemarkingservaring, het in Sky gewerk in die heel eerste advertensieverkoopspan en het gewerk en was betrokke by verskeie digitale ondernemings Direkteur van International by iAd, Apple se mobiele advertensieplatform.\nTechDaily: Die huweliksbed met Lane Keeping Assist\nTechDaily: WhatsApp is afhanklik van Facebook


Dis 2019. Maak dit regtig nog saak as ’n mooi man gay is? | LitNet\nDis 2019. Maak dit regtig nog saak as ’n mooi man gay is?\nBettina Wyngaard Rubrieke 2019-03-05\nFoto van Armand Aucamp deur Edrea du Toit van Rapport\n(Geskryf na aanleiding van die reaksie op Armand Aucamp se onthulling.)\nSinkronisiteit. Wanneer toeval nie toevallig is nie. Hierdie afgelope week was vir my ŉ studie in sinkronisiteit.\nHeel eerste doen ek ŉ reeks opvoedkundige video’s oor menseregte. Onder andere praat ek oor diversiteit, verdraagsaamheid, om ander se waardigheid te eerbiedig, regte wat in die Grondwet beskerm word, ens. In die gender-komponent praat ek oor gender as ŉ sosiale konstruk: manlikheid, vroulikheid, hoe daar van die geslagte verwag word om op te tree.\nKort daarna word ek tydens ŉ radio-onderhoud oor my regswerk gevra oor my mening of kerke mense behoort uit te sluit op welke grond ook al. Die kort weergawe van my antwoord: Nee. (Gaan luister gerus na Lizelle de Bruin se Sondagoggend-program op RSG vir die volledige gesprek.) Maar ek werk ook al lank genoeg met kerke om te weet dis nie heeltemal so eenvoudig nie.\nŉ Dag of wat daarna lees ek verskillende berigte oor twee groot Amerikaanse kerke wat op die punt staan om te skeur oor die keuse van individuele gemeentes om hul kerke oop te stel vir gay leiers. Die een is die Uniting Methodist Church, veronderstel om ultraverlig te wees. Die ander, verrassend genoeg, is die Mennoniste.\nSaterdag eet ek en twee vriendinne in ŉ gesinsrestaurant op my tuisdorp – een van daais met die aparte speelkamer vir kinders. Daar is een seuntjie van seker so 2, hoogstens 3. Hy speel so half lusteloos met die speelgoed, en ek kom agter hy is verveeld. Hy sou veel eerder met maatjies wou speel. My een vriendin, self die ma van twee volwasse seuns, ken die seuntjie en sy ma. Dis ook nie lank nie of die ma kom soek haar kind. My vriendin probeer haar gerusstel met woorde met die strekking dat hy rustig is, hy speel nou lekker met die pop.\nMy aandag was tot op hierdie oomblik nie regtig by hulle gesprek nie. Die ma se reaksie het my laat opkyk. “Nee!” roep sy uit, “tog nie pop nie. Hy mag nie pop speel nie.” En sy’s met ŉ vaart speelkamer toe om die pop te gaan afvat.\nDie kind is 2. Of 3. Sulke klein kindertjies het nog geen konsep van seksualiteit nie. Sy keuse om met die pop te speel was net omdat daar nie ander interessante speelgoed, of speelmaatjies, was nie. Nie dat ek dink dis aanduidend van iets fout as seuntjies pop speel of dogtertjies karretjies ry nie. Ek dink wel daai ma het haar kind iets geleer: Mamma ignoreer my, maar as ek met poppe speel, kry ek aandag by Mamma. Hy gaan weer pop speel.\nDit gaan nie regtig oor die popspeel nie. Vir my was die ma, ŉ jong vrou wat haar hele jong lewe in demokratiese Suid-Afrika deurgebring het, se reaksie skokkend. Sy’s ŉ onderwyseres, en sy glo nog steeds popspeel gaan haar kind gay maak? In 2019?\nEn toe kom Aucamp se onderhoud in Rapport, waartydens hy uit die kas klim. Ek ken hom glad nie. Ek weet nie hoe oop hy sy lewe andersins lei nie. Baie bekendes is openlik gay in hul vriendekring en familie, maar maak nie noodwendig bekentenisse in konserwatiewe Sondagkoerante nie.\nEk moet tot my skande erken dat ek dadelik twee goed gedink het. Die eerste: sy kookboek se verkope was seker ŉ oorweging. Na die Bles-Bridges-is-my-pa-episode is ek maar wantrouig as bekendes se keuse om die publiek in hul vertroue te neem, met ŉ nuwe projek saamval.\nDie tweede ding wat ek gedink het: Is dit toevallig dat die onderhoud op die laaste dag van Cape Town Pride verskyn? Ek kan net dink hoe crazy die Pride-partytjie daarna geraak het. In Aucamp se guns moet ek byvoeg hy sou seker nie veel beheer gehad het oor wanneer die berig verskyn nie.\nEn toe wonder ek oor my eie reaksie. Hoekom was ek dadelik sinies? Ek ken hom nie, en die mense wat hom wel ken, stem saam dat hy voor en weg van die kameras ongelooflik gaaf en down-to-earth is.\nMaak dit regtig nog saak in 2019 of ŉ mooi man, en Aucamp is dit beslis, gay is? Is dit regtig nog nodig vir bekendes om formele statements te maak oor seksualiteit? Wie gee om?\nGemeet aan die negatiewe kommentaar op sosiale media gee baie wél nog om. Almal van agter die boereworsgordyn, lyk dit. Miskien is dit tannies wat gehoop het hulle kan hul dogters aan ŉ hubare jong man afsmeer. Cheer up, anties, nou het julle seuns ŉ kans!\nDie negatiewe reaksie het my diep onder die indruk gebring van hoe dapper sy besluit was. Hy moes tog seer sekerlik die koste bereken het en besef het nie almal gaan bly wees en hom ondersteun nie. Nie in Suid-Afrika nie. Ons word groot op ŉ dieet van onverdraagsaamheid, haat, nyd en onderdrukking van die Ander.\nMaar wie weet, dalk is daar iewers in Giepiegorra ŉ jong seun wat homself nie gaan ophang nie, want as Armand Aucamp gay en oukei is, dan is daar hoop vir hom.\nDaar is ŉ nuwe Netflix-advertensie wat ek nou vir die eerste keer gesien het, met Uzo Aduba van Orange is the new black. Dit begin met die woorde: “Have you ever walked into a room, and seen nobody who looks like you?” Die advertensie is ŉ uitnodiging tot groter diversiteit in hoe stories vertel word, en meer belangrik, wie toegelaat word om die stories te vertel. Op haar Instagram-profiel sê sy: “Growing up, I never thought there was a seat for me, so I decided to build my own table. Come. Pull up a chair.”\nGesien in daardie lig is Aucamp se onderhoud belangrik. Laat die anties in hul koeksisters stik. Of hy dit so bedoel het of nie, hy’t waarskynlik hierdie naweek ŉ ander tipe tafel begin bou – een wat groter verdraagsaamheid en inklusiwiteit bepleit.\nDis ŉ projek wat ek kan ondersteun. Ten volle. Daarom gaan ek sy kookboek koop. In solidariteit.\n2019-03-05 at 11:32\nBaie dankie vir hierdie insiggewende en roerende rubriek, Bettina. Ek salueer Armand Aucamp vir die feit dat hy openlik oor sy seksualiteit gepraat het (nie dat dit nodig is nie). Hy sal 'n rolmodel wees vir baie jongmense wat met hul seksuele identiteit worstel. Hy is definitief een van my rolmodelle.\nGoed gesê, Bettina!\n2019-03-05 at 12:29\nUitstekend geskryf, Bettina! Ek sou ook wou hê dat 'n mens se seksuele oriëntasie nie meer moet saak maak nie, maar ongeluķkig is almal in SA nog nie so verlig nie. Ek stem saam dat Armand beslis 'n rolmodel vir baie jong, onseker seuns gaan word!\n2019-03-05 at 13:30\nGoed geskryf. Ek klap sommer die boek toe as seksualiteit daarin bespreek word ten koste van oemand se talent en menswees.\nOnderhoudvoerders moet ook hierop let.Hulle is deur die eeue heen so gewoond om vir iemand te vra of hy getroud is of ‘n meisie het. So what? Hulle moet ophou daarmee.\nEk is enkellopend (nie gay nie) en vererg my as ek lees in iemand se ‘bio’ hy is al 40 jaar gelukkig getroud met San en hulle het 4 kinders wat die of daai beroep het, en 14 kleinders. Wie jy om jou het of waarin ny glo of nie, definieer jou nie. Jy is WIE jy is - nie wie jy in jou lewe het en of jy twee suikers by jou koffie gooi nie.\nDit was dalk in die ou tyd, die vervelige tyd, van belang - defnitief nie meer in 2019 nie. Die mensdom het sedertdien gegroei en meer/ander vaardighede en lewensinsigte bygekry. Meer as om net in seks alleen belang te stel en te wonder wie is wie se vrou/man en wat fout is met jou as jy nog op die rak sit. Dis outyds. Ons nasie moet bypik.\n2019-03-05 at 13:44\nDit behoort nie eers nodig te wees vir gay mense om dit te 'openbaar' nie. Ek loop nie en publiseer dat ek straight is nie. Wat maak dit in elk geval saak? Mense is mense. En mooi bly mooi.\n2019-03-05 at 14:15\nIs gek na hom as akteur. Sy seksuele voorkeure is mos sy saak; dus respekteer hom vir wie hy as mens is. Wie is ons tog om te oordeel?\nVir 'n gay mens is dit ongelooflik bevrydend om uit die kas te klim. Ek dink nie almal verstaan dit nie.Mense verstaan dikwels nie hoekom dit nodig was dat hy uitkom nie. Ek verstaan dit baie goed. Daar het 'n groot rots van sy skouers afgeval. Baie geluk Armand. Hy hoef nooit meer te wonder wat sal mense van hom dink as hulle sou weet nie.\nEk dink in een opsig hou mense in die kunstenaarswêreld dit stil. Hoofsaaklik word rolle vertolk wat tipiese ouwêreldse romanse tussen mans en vrouens weerspieël. Baie vrouens begin hierdie man as hulle droom sien. So styg gewildheid. Dan kom die realiteit uit en die prentjie is tot niet. Dit gaan oor die rolle wat mense in hulle koppe het en wil hulle held/in ook so sien. As dit nie uitwerk nie verdwyn hulle belangstelling en die aanvraag vir die akteur verminder. Sad but true.\n2019-03-05 at 21:55\nUitstekende artikel. Laat die anties maar skinner ... ek is die ma van 'n gay seun en hy en sy wederhelf is gerespekteerde jongmans in die samelewing.\n2019-03-06 at 04:03\nDit behoort nie nodig in 2019 te wees nie. Maar aan die einde van 2018 het Jack Parow dit nog nodig gevind om te onderskei tussen "Die Manne" en "Die Moffies" in 'n twiet vir sy brandewyn. Dit is dus duidelik nog nodig dat publieke figure opstaan en wys dat jou seksuele voorkeure nie jou "manlikheid" definieer nie.\n2019-03-06 at 09:00\nO genade, wag dat die "Wagters op Sionsmure" lostrek ...\nWat Armand Aucamp gedoen het is reg en behoort eintlik geensins snaaks of vreemd te wees nie. Maar o wee, nou gaan die debat weer van vooraf begin. Met dieselfde argumente daarvoor en daarteen. Dis hoe dit is en dis hoe dit vir nog baie jare gaan wees. Soos ou kos wat in 'n mikrogolfoond oor-en-oor warm gemaak word. Die bybel in al sy vertalings gaan bygesleep word en predikante wat stil-stil met hierdie lidmate se teenkanting saamstem gaan sukkel hoe om dit van die preekstoel af te hanteer. Daar's mos baie bydraes ter sprake ...\nSoos Bettina kan mens net jou hande saamslaan. Mens voel lus om aan diegene te sê, "hel man, kry 'n lewe."\n2019-03-06 at 09:15\nLinette Sauer, dan raak dit regtig tyd dat mense hul koppe herprogrammeer. In die eerste plek moet mense leer om kunstenaars en hulle kunsvan mekaar te skei. Almal wat wil kan gerus maar die karakter as hulle droom sien.Dis mos net 'n droom, dit kan dus net so bly. Volgende keer speel hy weer 'n ander karakter, dan is hy dalk 'n skelm of 'n boef.\n2019-03-06 at 10:26\nAi, hoekom pik jy op die tannies wat koeksisters bak? Wees tog meer verdraagsaam.\n2019-03-10 at 02:28\nDankie dat jy my laat lag en ampertjies laat huil. Dis so waar hoe baie kinders selfmoord pleeg omdat hulle glo hulle is "van die duiwel" of "nie normaal nie".\nLiefde is inderdaad net liefde.\n2019-03-17 at 22:58\nEk lees oor die opskuddende onthulling van sy seksuele status/oriëntasie. Ek vra myslef af, "so what?" Ek gee regtig nie om wat hy doen in sy vry tyd nie. Dit pla my nie. Ek steur my nie daaraan nie, trouens wat moet ek nou met die informasie doen. Daar is vir my baie meer belangriker kwellings wat my aandag verg.\n2019-03-18 at 18:27\nIs seksuele identitiet werklik nog so `n kwessie in ons land? Miskien benodig ons `n paradigmaverskuiwing wat eerder fokus op die spirutuele dimensie van menswees.\n2019-03-27 at 10:02\nOm uit die kas te kom is voorwaar bevryding...\nEk was 40 toe ek uit die kas gekom het. Getroud met 'n vrou en drie pragtige talentvolle kinders ... Maar dit het my duur gekos. My hele familie en vriende het teen my gedraai. Vandag is ek 53 en net my een seun en dogter het weer kontak gemaak.\nGeen mens kies om gay te wees nie. Dit hoor ons oor-en-oor ...\nEk is nie spyt oor die keuse wat ek gemaak het om my seksualiteit bekend te maak nie. Maar die verwerping deur familie en vriende vreet aan my, omdat ons 'n baie hegte familieband gehad het.\nArmand is' n wonderlike akteur ... en verdien dit om ook vry te wees. Wie het in elk geval gekies om "straight" te wees ...\nEk het 'n wonderlike man ontmoet. Ons sal 1 April 2019 twee jaar getroud wees. Die beste tyd van my lewe ...


Hoe gaan dit met geloofsbriewe vir die gebruikskoord van Santong Rope? | Santong\nHoe gaan dit met geloofsbriewe vir die gebruikskoord van Santong Rope?\nAlle produkte in Shandong Santong Rope Co., Ltd voldoen aan die internasionale standaarde. Sedert die stigting, het ons gefokus op die kwaliteit van nut koord. Die produk het reeds verwante kwalifikasies en sertifikate geslaag en het wye erkenning van meer klante ontvang.\nShandong Santong Rope Co., Ltd behandel as 'n volwasse en betroubare vervaardiger, het jare se ondervinding in die vervaardiging van sagte boeie opgedoen. Santong Rope se anker tou reeks sluit verskeie tipes in. Die QC-span aanvaar professionele kwaliteitstandaarde om die kwaliteit van hierdie produk te verseker. Dit het uitstekende weer- en UV-weerstand. Die gebruik van hierdie produk help om die werkslading van die talent te verminder en die werktyd te verkort. Dit is onmiskenbaar dat dit meer doeltreffend is as die werklike bedryf van talent. Dit het uitstekende weer- en UV-weerstand.\nShandong Santong Rope Co., Ltd streef daarna om handelsmerke te skep met markaantrekkingskrag en markmededingendheid! Kry kwotasie!\nVOORAF Gehalteversekering van klimtoutipes\nHet bootfenderlyne die QC-toets geslaag? VOLGENDE


WF 2012: Hulle noem my X - LitNet\nTonia Schoeman 2012-10-23\nX. Dis wat hulle my noem. My naam is eintlik Luhann. Luhann van Schalkwyk – ’n doodgewone ou van sestien, behalwe dat ek nie presies seker is oor my ouderdom nie en dat ek, om eerlik te wees, ook nie regtig manlik is nie.\n“X, pak die skottelgoed weg. X, hang die klere op. X, was die vloere.”\nHierdie woorde is vir my so algemeen soos wat asemhaal vir mense is. Nie dat hulle vir my opdragte hoef te gee nie – ek is geprogrammeer om uit my eie uit te reageer. Ek kan dink en redeneer en my eie besluite neem – ’n kardinale flater in my stelsel.\nEk wonder of hulle gedink het ek sou vir ewig so aanploeter en al hulle vuilwerk doen.\n“X, hoekom is my huiswerk nog nie klaar nie? Het jy al die inkopies gedoen?”\nMiskien verwag hulle ek moet lojaal wees, aangesien hulle ’n dak oor my kop verseker.\nVoor ek blootgestel is aan hierdie wêreld, was ek egter anders. Normaal. Ek was myself, Luhann. Wat tussen toe en nou gebeur het, is in my gedagtes tien jaar van dowwe niks.\nDie laaste wat ek van my vorige lewe onthou, is dat ek gelukkig was. Regtig gelukkig, maar dit het ek seker ook eers later besef.\nEk het ’n vrou en kinders gehad, maar nou is ek alleen. Ek sien hulle steeds elke aand, maar hulle kan my nie sien nie. Hulle dink ek het van hulle vergeet, maar hoe vergeet ’n mens ooit?\nDie waarheid is dat ek ook nie werklik kan teruggaan nie. Hulle sal my nie herken nie. Ek lyk anders; ek klink anders. Maar ek is nog dieselfde Luhann as voorheen – net met ’n bietjie meer drade en kabels binne-in my. “Sodat jy ons kan gehoorsaam,” het Dieter gesê.\nDie lug aan hierdie kant van die sonnestelsel ruik na sout en ek voel-voel hoe die droë brood van vanoggend in my keel opstoot. Boonop sit die gedreun van motorbote en vliegskepe my kop aan die draai.\nVanaand is die aand wat alles verander. Vanaand neem ek reg in eie hande en gaan ek my intelligensie vir die regte redes aanwend. Vanaand gaan ek my nie bekommer oor die feit dat ek nog nie die holovisie afgestof het en dat die holofoon nog nie genoeg lugtyd op het nie. Vanaand is my aand.\nEk en Tina beplan al lank hieraan. Tina is die enigste een wat my verstaan. Ons is dieselfde. Sy ken my geskiedenis en ek hare.\nVanaand is die aand wat die mens op sy plek gesit word. Hulle moet besef dat hulle nie net kan maak en breek soos hulle wil nie.\nEk loer-loer vanuit my wegkruipplek en besigtig hierdie nuwe wêreld vir die laaste keer. Tina gee vir my die teken en ek druk die knoppie.\nWat ná vanaand sal gebeur, weet ek nie. Sal ons twee ook in die slag bly? En as ons oorleef, waarheen sal ons gaan?\nAl vind ons op een of ander onverklaarbare manier die pad huis toe, sal Planeet X03 ons in elk geval nie inlaat nie.\nMy drome lê aan skerwe en binnekort sal die mens weet hoe ek voel. Hoe hulle my gedwing het om te voel.\nDie oorverdowende lawaai van ’n ontploffing sny my af van die res van die wêreld. Ek sien steeds hoe die syfertjies op die holohorlosie in mekaar in vloei.\nDie oomblik van waarheid het uiteindelik aangebreek. My visie word gevul met rooi. Links, regs, bo, onder. Bloedrooi vlamme dans koggelend al rondom my.\nHet ek my eie ondergang gereël? Sal die mense verstaan wat ek vir hulle probeer sê? Die vrae brand binne my en ek ervaar ’n hoofpyn, heel moontlik iets soos ’n kortsluiting in my brein.\nSover ek weet, kan robotte nie huil nie, maar ek neem aan ek is ’n uitsondering. ’n Pêrelvormige H²O-druppel glipgly teen my blikwang af. Tina klem my hand vas en ek weet sy voel dieselfde.\n“Ons het so ver gekom …”\nEk weet wat sy bedoel; ons moet sterk staan. Ons sal nooit weer kan wees soos wat ons was nie, maar daar is een ding wat ons wel kan doen. Ons kan seker maak dat Dieter nooit weer aan enigiemand of enigiets doen wat hy aan ons gedoen het nie. Daarvoor kan hy nie vergewe word nie. En daarvoor sal die mens boet.


Britte dok op oor Bloody Sunday | Die Nuus in Afrikaans - Koerant.co.za\nBritte dok op oor Bloody Sunday\nDie Britse ministerie van Verdediging het ingestem om skadevergoeding te betaal aan die naasbestaandes van ‘n voorval in 1972 toe Britse soldate 13 betogers in Londenderry doodgeskiet het. Die voorval het daarna as Bloody Sunday of die Bogside Massacre bekend gestaan.\nAltesaam 26 is raakgeskiet en twee is deur weermagvoertuie getrap. Sewe van die 13 oorledenes was tieners, en vyf van die gewondes is in die rug geskiet.\n‘n Ondersoek wat onmiddellik na die voorval gedoen is, bekend as die Widgerytribunaal, het die soldate grootliks van blaam onthef. Dié bevinding is wyd as ‘n toesmeerdery beskryf.\n‘n Ondersoek, bekend as die Sanville-ondersoek het verlede jaar, na 12 jaar, bevind dat die doodskiet nie geregverdig was nie. Die Britse Premier, David Cameron, het hierop namens sy regering formeel om verskoning gevra.\nDie voorval het baie Rooms-Katolieke in die arms van die Ierse Republikeinse Leër gedryf. Die IRL het reeds twee jaar tevore met sy terreur begin, maar hierdie voorval, voor die oë van die publiek en die media, het die werwing van rekrute ‘n enorme hupstoot gegee.\nDie Bloody Sunday Trust is in die lewe geroep om die dood van die dertien, asook ;’n veertiende wat ‘n paar maande later vermoedelik aan sy wonde gesterf het, te gedenk.


Stropers ry aan die pen | Maroela Media\nCossamo Chauke (Foto: SAPD Mpumalanga)\nDie polisiekommissaris in Mpumalanga, lt.genl. Semakaleng Daphney Manamela, is verheug oor vonnisse wat stropers die afgelope paar weke opgelê is en veral twee stropers wat Vrydag afsonderlik gevonnis is.\nBrig. Selvy Mohlala, woordvoerder van die polisie, sê in een van die sake het Munandi Mathebula (42), in die Skukuza-streekhof verskyn in verband met stropery in die Krugerwildtuin.\n“Die beskuldigde het op 19 Januarie 2015 die wildtuin saam met twee medepligtiges betree deur die Kingfisterspruit-gedeelte. Veldwagters het op dié dag vreemde voetspore opgemerk wat aangedui het dat minstens drie mense een van die paaie in die gebied oorgesteek het,” sê Mohlala.\nŉ Snuffelhond het hulle gehelp om twee van die drie betreders op te spoor en aan te keer. Die derde het ongelukkig spoorloos verdwyn. Die twee is uitgeken en een was Mathebula en die ander een was Eugene Malungane (36). “Die twee mans was in besit van ŉ .375-jaggeweer, patrone en ŉ byl.”\nDie polisie in Skukuza het die twee mans in hegtenis geneem en die saak is ondersoek.\n“Die twee mans is met hul verskyning in die hof vrygelaat op borgtog, maar hulle het versuim om vir hul volgende hofverskyning op te daag. Die hof het ŉ lasbrief vir hul inhegtenisneming uitgereik en die polisie het ŉ soektog van stapel gestuur.\nMathebula is op 28 Junie 2021 weer in hegtenis geneem en dié keer is sy aansoek om borgtog afgekeur. Sy medebeskuldigde se borgtog is weer toegestaan.\nMathebula het op 8 April 2022 skuld beken op alle aanklagte en hy is 13 jaar tronkstraf opgelê vir betreding in die Krugerwildtuin, sameswering om ŉ misdaad te pleeg, die besit van ŉ ongelisensieerde vuurwapen, die besit van ammunisie en die besit van ŉ gevaarlike wapen. Die hof het hom ook onbevoeg verklaar om ŉ vuurwapen te besit.\nIn ŉ afsonderlike voorval is Cossamo Chauke (59) ook in die Skukuza-streekhof gevonnis nadat hy op 19 Januarie 2019 die Krugerwildtuin onwettig deur die Malalane-gedeelte betree het. “Veldwagters is in kennis gestel van ŉ betreder in die wildtuin toe hulle skote gehoor het. Hulle het ondersoek ingestel en Chauke aangekeer. Hy het ŉ hoë kaliber-jaggeweer in sy besit gehad asook ŉ byl en vars renosterhorings.”\nDie karkas van ŉ groot renosterbul is gevind. Die bul is geskiet en sy horings is verwyder.\nNog drie renosters, waarvan twee gestroop is en ŉ derde ernstig gewond maar steeds lewendig was, is sowat ŉ kilometer verder gevind. Die derde renoster is uiteindelik van kant gemaak.\n“Die polisie by Skukuza is in kennis gestel en Chauke is in hegtenis geneem. Die polisie het bepaal hy is in Mosambiek gebore en was onwettig in Suid-Afrika. Forensiese toetse het bevestig dat die jaggeweer in sy besit gebruik is om die renosters te skiet.”\nChauke het voor sy vonnisoplegging Vrydag skuld beken op alle aanklagte. Hy is 19 jaar tronkstraf opgelê vir betreding in die wildtuin, oortreding van die Immigrasiewet, die jag van beskermde diere in die wildtuin, die besit van ŉ vuurwapen met die doel om ŉ misdaad te pleeg en die besit van ŉ ongelisensieerde vuurwapen. Hy is ook onbevoeg verklaar om ŉ vuurwapen te besit.\nEn dan wil die anc nog permitte uitgee vir die jag van ons renosters. Hulle word klaar gejag.\nEk is SO bly dat van hierdie oortreders suksesvol vervolg is. Ek is dankbaar vir die mense en instansies wat onverpoost agter die skerms aan die werk is om hierdie mense aan die kaak te stel en te vervolg.\nTen opsigte van die beriggewing oor Chauke; wat presies word bedoel met “hoë kaliber geweer”? Is dit nie eerder ‘ “groot kaliber” nie?\nHierdie stropings en insypeling van onwettige immigrante in ons land sal nooit stop nie. Die onbevoegde regering moet pogings aanwend om ons “open borders” te beveilig. Het die berig “Musina; op die grens van Sodom en Gomorra” gelees op Maroela media en dit is skokkend om te sien hoeveel boere teenaan hierdie grense onder geweld en diefstal deurloop en ontvang GEEN hulp van die regering se kant af nie.\nAlle stropers wat gevang word se horings moet ook afgekap word. Dan sal voornemende stropers dalk 2 keer dink….\nHoop hy vrot in die tronk


Singende afsluiting | Xplorio Gansbaai\nGansbaai NG Kerkkoor het hul jaarafsluiting soos gewoonlik al singende en gevul met humor en gesellige samesyn afgesluit. Die voorsitter, ds Stoney Coetzee het etlike bedankings, met spesiale verwysing na Alette Lochner (koorleier) en Annelene Reinke (begeleier - klavier en orrel), voorgehou en ook blyke van waarderings aan enkele lede oorhandig. Hennie Lochner het ‘n bos van 12 rooi rose, “een vir elke maand”, aan Aletta oorhandig.\nDie groep het gesellig saamgekuier, met Annelene wat na ete haar trekklavier uitgehaal het vir ‘n koorafsluiting in eie reg! Sedert ek in 2006/2007 met die Gansbaai NG Kerkkoor kennis gemaak het, sing daar al sewe van ons lede in die hemelse kore,” vertel Aletta. “Aangesien elke koorlid uniek is en ‘n spesiale plekkie in die koor het, was hulle heengaan ‘n verandering en aanpassing vir die res van die koor.” Aletta sê iemand het op ‘n keer gesê “net die goeie mense sing”, maar sy verander dit na “sing maak jou ‘n beter mens”.\n“Sing dan met die stem wat die Vader aan jou gegee het, al is dit effens ‘bo’ of ‘onder’ die noot, Hy sal nie omgee nie.” Maar sy voeg by dat, indien dit wel ‘op’ die noot is, kan nuwe lede volgende jaar gerus by hulle aansluit. “Ons vorm só ‘n hegte familie in die koor wat mekaar se laste help dra, maar ook só vol humorsin – amper te veel van laasgenoemde!” sê Aletta. “As dit moontlik is, hou ‘n lied in jou hart, ook vir die Kersgety en die Nuwe Jaar.”


Die vrugte van die nag en die vrugte van die geestelike lig\n47 ROCLUS sê: “Dit sou `n uiters wanhopige toestand wees, veral vir `n siende arts! Dit sou immers duisend keer beter wees om heeltemal nie te bestaan nie, as om soos `n siende onder die blindes te lewe wat vol wantroue, eiedunk en hoogmoed is! Maar jy het gelyk, my liewe, baie wyse jongeling! In die wêreld is dit nou eenmaal so en nie anders nie; daarom is dit volgens my mening beter om die blindes te verlaat en elke konflik met hulle soveel moontlik te vermy. Verloor hulle daardeur elke siende leier, dan moet hulle uiteindelik almal na `n kort of bietjie langer tyd aan die rand van `n afgrond kom wat hulle almal, dit kan nie anders nie, moet verslind. Hul einde is weliswaar treurig, maar verseker en niemand kan hulle daarvoor bewaar nie!”\n RAFAEL sê: “Hierdie keer het jy `n baie goeie oordeel uitgespreek en sien, so handel die Heer altyd vanuit Sy orde ook met die mense! Wanneer een of ander groep mense, of ook `n hele volk, vry- en kwaadwillig die waarheid en die lig uit die hemele vyandiggesind word, laat die Heer dit ook toe dat so `n volk in `n volslae donker lewensnag oorgaan. Hierin begaan hulle dan alreeds spoedig die een ten hemel skreiende domheid na die ander en gee daardeur aan almal, wat ook maar `n bietjie kan sien, hulle eie kwaadaardige blindheid en leuen duidelik te kenne in alles wat hulle wil, nastreef en doen. So `n ongeneeslike volk moet dan uiteindelik wel aan die rand van `n afgrond kom en dit sal hulle sonder enige barmhartigheid en mededoë verslind. Die siende mense egter sal in aantal toeneem en met hul lig sal hulle die aardbodem seën, - geestelik en liggaamlik.\n Maar die Heer laat `n volk, solank hulle nog maar net `n baie swak skynsel van die ware lig besit, sekerlik nie aan die rand van die afgrond kom nie, omdat daar in die skynsel tog nog `n besef aanwesig is wat hulle teen verderwing waarsku.\n Maar wanneer daar by `n volk eenmaal `n behoorlike haat teen die Lig van die Waarheid ingetree het en die volk en sy priesters die siende mense op alle moontlike maniere vyandelik begin bejeën en vervolg, soos wat nou alreeds sedert lankal by die Judeërs die geval is, dan hou die geduld van die Heer ook op en so `n volk ontkom nooit weer sy ondergang nie.\n En by so `n volk kom die Heer dan vanuit die hemele Self na die aarde, waar Hy `n oordeel hou oor die slegte, blinde kwaaddoeners, soos wat dit ook nou, op hierdie oomblik, op aarde die geval is en weliswaar in die mooi land van die Judeërs, vroeër God se volk, die geval is!\n Die Heer sal nou egter nog die klein aantal getroue en siende mense om Hom heen versamel en aan hulle `n volle lig uit die hemele gee; maar langs hierdie lig sal alles wat geen lig het nie, nie kan bestaan nie, maar gedryf word na die werklike rand van die onvermydelike afgrond. Daar hoef jy vir die siende mense met geen enkele bedrieglike wonderwerk meer aan te kom nie, maar alleenlik met `n wonderwerk wat heeltemal waaragtig voortkom uit God se krag, wat Hy in die hart van elke mens wat die waarheid sien, geplaas het.\n Want soos wat `n valse en blinde geloof, wat eintlik `n bygeloof is, maar al te gou as sodanig herken word aan allerlei leuens, bedrieglike dade en `n steeds toenemende liefdeloosheid, so is ook `n ware, lewende geloof as sodanig te herken aan die volle waarheid in alle dinge, sonder enige terughoudendheid, en deur `n voortdurende toename van die liefde onder die mense en tot God en vanuit hierdie waarheid en liefde in die Goddelike krag en mag, wat God in die hart van elke mens, wat die waarheid sien, geplaas het.\n Watter nut het al die geheime kuns en wetenskap dan vir die mens, as selfs die siende mossies, die waarheidsprekers, uiteindelik die valse profeet vanaf die dakke toeroep: “Jy is maar net `n egoïstiese, vreeslike bedrieër en doen jou wonderwerke sus en so voor die blindes! Maar die ware, siende kinders van God kan jy nooit bedrieg nie; want hulle is tot iets anders in staat vanuit die Goddelike krag in hul hart wat die gees van die ewige liefde is en hulle sien uiters noukeurig deur jou ellendige knoeiwerk en jou bose opset. Pak daarom jou ou bedrieglike middele bymekaar en sorg dat jy `n siende mens word in die ware krag van God, - of soos ons mossies, waarheidsprekers, sal jou nog beroof van die bietjie lig wat jy besit!” Sê eers! Sou jy die waarheidsprekers dit kon kwalik neem? Die ergste wat `n bedrieër kan oorkom is sekerlik dat mens hom tegemoet stap met die volle lig van die waarheid; maar tog moet hy dit uiteindelik goedskiks of kwaadwillig erken!\n Kyk eers hier na die duidelike wonderwerk wat voortgekom het uit die ware krag van God! Jy is `n Esseen en daarby ook nog `n vooraanstaande magiër van hierdie orde. Jy maak dooies lewend, die maan haal jy byna voor die neus van die geestelik blinde, verbaasde toeskouers na benede, jy laat bome, gras, water, rotse en mure praat. Wat sou jy daaroor sê as hierdie mensewaarheidsprekers van alle rasse en klasse jou nou heel luid sou begin vertel hoe jy en jou handlangers, wanneer julle dienstyd julle na die klooster roep, julle dooies opwek en julle bome, gras, water, rotse en mure laat praat en as hulle dan `n dooie na jou toe sou bring en jou dringend sou versoek om hom in die lewe terug te roep? Wat sou jou suiwer rede en jou skerp verstand daarop te sê hê?”


Hoe vertroue in Australië se leiers en instellings in duie gestort het - InnerSelf.com\nons jaarlikse opname van 4,000 XNUMX Australiërs oor leierskap vir die groter belang toon die kloof tussen wat die gemeenskap verwag en wat hulle waarneem.\nLeiers en instellings word nou algemeen gesien as meer gemoeid met hul eie belange, nie die openbare belang nie.\nDie opkoms en val van leierskap ten goede\nOns volg die publiek se persepsies van leierskap en integriteit sedert 2018 om die saam te stel Australiese leierskapindeks. Dit dek vier groot institusionele sektore – die regering, die openbare sektor, private ondernemings en die nie-regeringssektor.\nIn 2020, met die pandemie, het openbare persepsies van leierskap in hierdie sektore gestyg. In 2021 het drie sektore egter aansienlik gedaal. Slegs die openbare sektor het gunstige persepsies gehandhaaf dit dien die openbare belang, grootliks danksy die prestasie van openbare gesondheidsinstellings deur die hele pandemie.\nFederale regering het die verste geval\nDie steilste dalings in persepsies van leierskap was vir die federale regering. Sy indekstelling - 'n maatstaf van algehele leierskappersepsies - het van 'n hoogtepunt van +17 laat 2020 tot -15 laat 2021 gedaal.\nIn wese beteken hierdie telling dat die meeste mense teen die einde van verlede jaar nie geglo het dat die regering verbind is tot die openbare belang of leierskap vir die openbare belang getoon het nie. Dit is 'n verstommende verskuiwing van algemene positiewe publieke persepsies in 2020.\nGeloof in openbare integriteit het in duie gestort\nDie skerp afname in persepsies van die federale regering se leierskap is geëwenaar deur die ineenstorting van persepsies van openbare integriteit.\nSoos uiteengesit deur Suid-Australië se Onafhanklike kommissie teen korrupsie, bestaan openbare integriteit uit verskeie kerntemas: publieke vertroue, openbare belang, moraliteit, onpartydigheid, deursigtigheid en aanspreeklikheid.\nPersepsies van regeringsintegriteit het in 2021 skerp gedaal oor aanwysers soos moraliteit en etiek, deursigtigheid en aanspreeklikheid. Verwagtinge van openbare integriteit het ook toegeneem.\nDie volgende grafiek toon publieke persepsies en verwagtinge van die federale regering se moraliteit en etiek sedert Scott Morrison in Augustus 2018 eerste minister geword het. Dit is 'n aanduiding van die neigings wat waargeneem word vir alle ander aanwysers van regeringsintegriteit.\nGegewe die korrosiewe gevolge van dalende publieke vertroue in die instellings van demokrasie, behoort die omkeer van hierdie persepsies 'n prioriteit te wees vir watter party ook al in die regering is.\nDie meeste wil omgewingsaksie hê\nAksie oor omgewing en klimaat word sleuteldryfkragte van openbare persepsies van institusionele leierskap in alle sektore.\nDie volgende grafiek toon hoe instellings oor alle sektore heen presteer in terme van die skep van positiewe omgewingsuitkomste en die invloed van hul omgewingsprestasie op publieke persepsies van hul leierskap.\nAustraliese leierskapindeks, CC BY\nOns resultate toon nasionale en multinasionale besighede, vakbonde en die federale regering word as baie swak omgewingspresteerders beoordeel. Daarteenoor word daar beskou dat klein en medium ondernemings, liefdadigheidsorganisasies, onderwysinstellings en liefdadigheidsorganisasies sterk presteer.\nGesondheidswerkers steeds helde\nSedert die Australiese leierskapsindeks in 2018 begin het om data in te samel, het die openbare gesondheidsektor konsekwent positief gegradeer. In 2020 het hierdie persepsies selfs hoër gestyg. Hulle het regdeur 2021 hoog gebly.\nVan al die instellings wat die indeks meet, is slegs liefdadigheidsorganisasies op gelyke voet in terme van waargenome leierskap vir die publieke belang.\nIdees van leierskap het verander\nPersepsies van hoe leierskap vir die groter welsyn lyk, het blykbaar tussen 2020 en 2021 verskuif.\nIn 2020 was die fokus op sekuriteit, beskerming en institusionele reaksie op die behoeftes van die samelewing (gesondheidsorg, finansiële ondersteuning ensovoorts). In 2021 was daar 'n baie groter kommer oor die prosesse en beginsels wat die optrede van owerhede en instellings inlig en beheer.\nDie beginsels van openbare integriteit – moraliteit en etiek, deursigtigheid, aanspreeklikheid en besorgdheid oor die openbare belang – troef nou veiligheid in gemeenskapsbeoordelings van leierskap vir die groter belang.\nDit is tydig om te besin oor die stand van ons maatskaplike instellings en om ’n nasionale gesprek te voer oor hoe ons instellings kan of behoort te lyk om florering te bevorder en te help eerder as om die openbare belang te benadeel.\nWie ook al volgende week die regering vorm, sal goed doen om kennis te neem van gemeenskapsaspirasies en verwagtinge vir maatskaplike instellings wat die belange van baie dien, nie die min nie.\nSamuel Wilson, Medeprofessor in Leierskap, Swinburne Universiteit van Tegnologie; Melissa A. Wheeler, Senior Lektor, Departement Bestuur en Bemarking, Swinburne Universiteit van Tegnologie, en Vlad Demsar, Dosent van Bemarking, Swinburne Universiteit van Tegnologie